Dzesidenyawo | Nɔ Mawu Ƒe Lɔlɔ̃ La Me Ðaa\nGBE BUBU Afrikaans Alur Amharic Aymara Bassa (Cameroon) Batak (Karo) Belize Kriol Bicol Boulou Cebuano Chichewa Chin (Hakha) Chin (Tiddim) Chitonga Chitonga (Zimbabwe) Chitumbuka Chiyao Chokwe Cibemba Cinyanja Colombia Tokunɔgbe Cuba Tokunɔgbe Danish Douala Dutch Eŋlisi Eʋegbe Fijian Fon Franse Ga German Greek Guarani Gun Haitian Creole Herero Hiligaynon Hindi Hungarian Iloko India Tokunɔgbe Indonesian Irish Isoko Javanese Jula Kabiye Kabuverdianu Karen (S'gaw) Kazakh Kikaonde Kikuyu Kiluba Kinyarwanda Kirghiz Kiribati Kirundi Kisi Kongo Korean Krio Kurdish Kurmanji (Caucasus) Kurdish Kurmanji (Cyrillic) Kwanyama Kyangonde Lhukonzo Lingala Lomwe Luganda Luvale Malay Malayalam Mambwe-Lungu Mbunda Mongolian Moore Myanmar Ndebele Ndebele (Zimbabwe) Nepali Ngangela Nias Norwegian Nyaneka Okpe Otetela Pangasinan Philippines Tokunɔgbe Portuguese Portuguese (Portugal) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Romany (Southern Greece) Russian Samoan Sango Sena Sepedi Sesotho (South Africa) Seychelles Creole Shona Sidama Silozi Sinhala Spain Tokunɔgbe Spanish Sunda Swahili Swahili (Congo) Swedish Tagalog Tamil Thai Tigrinya Tok Pisin Tongan Tshiluba Tuvaluan Ukrainian Urhobo Uruund Vietnamese Wayuunaiki Wolaita Zande\nMawu tu eƒe sewo ɖe eƒe gɔmeɖosewo dzi. Gɔmeɖose siawo nye nyateƒenya vevi siwo le Biblia me. Wokpena ɖe mía ŋu míesea ale si Mawu bua nuwo ŋui kple ale si wòsena le eɖokui me le nuwo ŋu la gɔme. Gɔmeɖosewo kpena ɖe mía ŋu míetsoa nya me nyuie le agbe me hewɔa nu si sɔ. Wokpena ɖe mía ŋu ŋutɔ, vevietɔ le go siwo me Mawu mede se aɖeke ku ɖe nane ŋu le tẽe o.\n▸ Ta 1, memama 8\nToɖoɖo Yehowa fia be míalɔ̃ faa awɔ nu si wòbia tso mía si be míawɔ. Yehowa di be míaɖo to ye le esi míelɔ̃ ye ta. (1 Yohanes 5:3) Ne míelɔ̃ Mawu heka ɖe edzi la, míawɔ eƒe aɖaŋuɖoɖowo dzi le nɔnɔme ɖe sia ɖe me. Míaɖo toe le go siwo me esia wɔwɔ sesẽ na mí le gɔ̃ hã. Ne míeɖo to Yehowa la, eɖea vi na mí, elabena efiaa mí ale si míawɔ be agbea nadze edzi na mí fifia, eye edo ŋugbe na mí be míakpɔ yayra geɖe le etsɔme.—Yesaya 48:17.\n▸ Ta 1, memama 10\nYehowa na tiatiawɔblɔɖe mía dometɔ ɖe sia ɖe, si fia be ena ŋutete mí be míawɔ tiatiawo. Mewɔ mí be míanɔ abe robɔtwo ene o. (5 Mose 30:19; Yosua 24:15) Míate ŋu azã míaƒe ablɔɖea atsɔ awɔ tiatia nyuiwo. Gake ne míekpɔ nyuie o la, míate ŋu awɔ nyametsotso gbegblẽwo. Tiatiawɔblɔɖe si le mía si la fia be ele be míawo ŋutɔwo míatiae nenye be míadi be míawɔ nuteƒe na Yehowa ahaɖee afia be míelɔ̃e vavã.\n▸ Ta 1, memama 12\n4 AGBE NYUI NƆNƆ ƑE NUDIDIWO\nYehowa ɖo agbe nyui nɔnɔ ƒe nudidiwo, alo mɔfiame siwo dzi míazɔ ɖo le míaƒe agbenɔnɔ kple nuwɔnawo me la na mí. Míate ŋu asrɔ̃ nu tso nudidi siawo kpakple ale si woate ŋu akpe ɖe mía ŋu agbea nadze edzi na mí la ŋu le Biblia me. (Lododowo 6:16-19; 1 Korintotɔwo 6:9-11) Mɔfiame siawo kpena ɖe mía ŋu míenyana Mawu ƒe susu le nu si nye nyui kple nu si nye vɔ̃ ŋu. Azɔ hã, wofiaa mí ale si míalɔ̃ ame, ale si míatso nya me nyuie, kple ale si míanyo dɔme na amewo. Togbɔ be gbegblẽm koe xexea ƒe nɔnɔmewo le ɖe edzi hã la, Yehowa ya ƒe nudidiwo metrɔna o. (5 Mose 32:4-6; Malaki 3:6) Wo dzi wɔwɔ kpɔa mía ta tso nuveviwɔame kple vevesese geɖe me.\n▸ Ta 1, memama 17\nMíaƒe dzitsinya la nye ŋutete si le mía me be míade vovo nyui kple vɔ̃ dome. Yehowa na dzitsinya mía dometɔ ɖe sia ɖe. (Romatɔwo 2:14, 15) Hafi míaƒe dzitsinya nate ŋu awɔ dɔ nyuie la, ele be míamlae ɖe Yehowa ƒe agbe nyui nɔnɔ ƒe dzidzenuwo nu. Esia awɔe be míaƒe dzitsinya nakpe ɖe mía ŋu míatso nya me wòadze Mawu ŋu. (1 Petro 3:16) Míaƒe dzitsinya ate ŋu axlɔ̃ nu mí ne míeyina afɔ aɖe si me nunya mele o ɖe ge, alo ana míase veve vevie ne míewɔ nu gbegblẽ aɖe vɔ megbe. Míaƒe dzitsinya ate ŋu ava gbɔdzɔ, gake le Yehowa ƒe kpekpeɖeŋu me la, míagate ŋu ana wòawɔ dɔ nyuie. Ne dzitsinya nyui le mía si la, míakpɔ tomefafa eye míase le mía ɖokui me be bubu le mía ŋu.\n▸ Ta 2, memama 3\nBe míavɔ̃ Mawu fia be míalɔ̃e ahade bubu eŋu ale gbegbe be míadi be míaƒo asa na nu sia nu si madze eŋu o la wɔwɔ. Mawuvɔvɔ̃ kpena ɖe mía ŋu míewɔa nu nyui heƒoa asa na nu gbegblẽ. (Psalmo 111:10) Ewɔnɛ be míeɖoa to nya sia nya si Yehowa gblɔ la nyuie. Azɔ hã, ekpena ɖe mía ŋu míewɔa ŋugbe siwo míedo nɛ la dzi le esi míedea bubu deto eŋu ta. Mawuvɔvɔ̃ kpɔa ŋusẽ ɖe ale si míebua tame, ale si míewɔa nu ɖe amewo ŋu, kple tiatia siwo míewɔna gbe sia gbe la dzi.\n▸ Ta 2, memama 9\nNe ame trɔ dzi me la, esea veve vevie ɖe nu gbegblẽ aɖe si wòwɔ ta. Ame siwo lɔ̃ Mawu la sea veve vevie ne wode dzesii be yewowɔ nane si mewɔ ɖeka kple Mawu ƒe nudidiwo o. Ne míewɔ nu gbegblẽ aɖe la, ele be míaɖe kuku na Yehowa be wòanɔ te ɖe Yesu ƒe tafevɔsaa dzi atsɔe ake mí. (Mateo 26:28; 1 Yohanes 2:1, 2) Ne míetrɔ dzi me vavã eye míedzudzɔ nu gbegblẽa wɔwɔ la, míate ŋu aka ɖe edzi be Yehowa atsɔe ake mí. Magahiã be míanɔ fɔ bum mía ɖokui ɖe nu gbegblẽ si míewɔ va yi la ta o. (Psalmo 103:10-14; 1 Yohanes 1:9; 3:19-22) Ele be míadze agbagba vevie asrɔ̃ nu tso míaƒe vodadawo me, aɖɔ míaƒe nuŋububu gbegblẽ ɖe sia ɖe ɖo ahanɔ agbe ɖe Yehowa ƒe nudidiwo nu.\n▸ Ta 2, memama 18\nNe ame aɖe si wɔ nu vɔ̃ gã metrɔ dzi me o eye wògbe be yemawɔ Yehowa ƒe nudidiwo dzi o la, magate ŋu anye hamea me tɔ o. Ele be woaɖee le haa me. Ne woɖe ame aɖe le haa me la, míegadea ha kplii o, eye míedzudzɔa nuƒoƒo nɛ. (1 Korintotɔwo 5:11; 2 Yohanes 9-11) Ameɖeɖelehame ƒe ɖoɖoa kpɔa Yehowa ƒe ŋkɔ kple hamea ta. (1 Korintotɔwo 5:6) Ameɖeɖelehame ganye tohehe si ate ŋu akpe ɖe ame ŋu be wòatrɔ dzi me ale be wòagate ŋu atrɔ ava Yehowa gbɔ.—Luka 15:17.\n▸ Ta 3, memama 19\n9 MƆFIAME KPLE AÐAŊUÐOÐO\nYehowa lɔ̃ mí eye edi be yeakpe ɖe mía ŋu. Esia tae wòtoa Biblia kple ame siwo lɔ̃e la dzi fiaa mɔ mí heɖoa aɖaŋu na mí. Esi míenye ame madeblibowo ta la, míehiã eƒe kpekpeɖeŋu vevie. (Yeremiya 17:9) Ne míeɖoa to ame siwo dzi Yehowa tona fiaa mɔ mí la bubutɔe la, míeɖenɛ fiana be míedea bubu eŋu eye míedi be míaɖo toe.—Hebritɔwo 13:7.\n▸ Ta 4, memama 2\n10 DADA KPLE ÐOKUIBƆBƆ\nEsi míede blibo o ta la, enɔa bɔbɔe be míanye ɖokuitɔdilawo kple dadalawo. Gake Yehowa di tso mía si be míabɔbɔ mía ɖokui. Zi geɖe la, míesrɔ̃a ɖokuibɔbɔ ne míetsɔ mía ɖokui sɔ kple Yehowa hede dzesi ale si gbegbe míeɖi naneke o. (Hiob 38:1-4) Ðokuibɔbɔ ƒe akpa vevi aɖe hãe nye be míasrɔ̃ ale si míabu ame bubuwo kple nu siwo anyo na wo la ŋu tsɔ wu be míaƒe susu nanɔ mía ɖokui ŋu. Zi geɖe la, dada nana ame buna be yenyo wu ame bubuwo. Ame si bɔbɔa eɖokui la dzroa eɖokui me anukwaretɔe eye wòdea dzesi eƒe nyuiƒewo kple gbagbãƒewo siaa. Mevɔ̃na be yealɔ̃ ɖe yeƒe vodadawo dzi, aɖe kuku, alo axɔ ame bubuwo ƒe susuwo kple aɖaŋuɖoɖowo o. Ame si bɔbɔa eɖokui la ɖoa ŋu ɖe Yehowa ŋu hewɔa eƒe mɔfiamewo dzi.—1 Petro 5:5.\n▸ Ta 4, memama 4\nŊusẽ ƒe ame si nɔnɔ fia be gome nanɔ ame si be wòagblɔ nu si amewo nawɔ la na wo eye wòatso nya me le nuwo ŋu. Yehowa ƒe ŋusẽ ye ƒo ɖe sia ɖe ta le dziƒo kple anyigba dzi. Esi wònye be eyae wɔ nuwo katã ta la, eya sie ŋusẽ le wu ame bubu ɖe sia ɖe le xexea me godoo. Ezãa eƒe ŋusẽa wòɖea vi na amewo ɣesiaɣi. Yehowa de dɔ asi na ame aɖewo be woakpɔ mía dzi. Le kpɔɖeŋu me, ŋusẽ aɖe si nu le dzilawo, hamemetsitsiwo, kple dziɖuɖuwo si, eye Yehowa di tso mía si be míawɔ nu aduadu kpli wo. (Romatɔwo 13:1-5; 1 Timoteo 5:17) Gake le go siwo me amegbetɔwo ƒe sewo tsi tre ɖe Mawu ƒe sewo ŋu me la, míeɖoa to Mawu, ke menye amegbetɔwo o. (Dɔwɔwɔwo 5:29) Ne míebɔbɔ ɖe ame siwo zãm Yehowa le ƒe ŋusẽ te la, ke míele eɖem fia be míedea bubu eƒe nyametsotsowo ŋu.\n▸ Ta 4, memama 7\nYehowa toa hamemetsitsiwo, siwo nye nɔviŋutsu kpɔnuteƒewo la dzi léa be na hamea. (5 Mose 1:13; Dɔwɔwɔwo 20:28) Ŋutsu siawo kpena ɖe mía ŋu míenɔa ƒomedodo kplikplikpli me kple Yehowa hesubɔnɛ le ŋutifafa me, le ɖoɖo nu. (1 Korintotɔwo 14:33, 40) Hafi gbɔgbɔ kɔkɔea naɖo nɔviŋutsuwo woazu hamemetsitsiwo la, ele be woaɖo Biblia me nudidi aɖewo koŋ gbɔ. (1 Timoteo 3:1-7; Tito 1:5-9; 1 Petro 5:2, 3) Míeka ɖe Mawu ƒe habɔbɔa dzi eye míekpea asi ɖe hakplɔɖoɖowo ŋu, eya ta míetsɔa dzidzɔ wɔa nu aduadu kple hamemetsitsiwo.—Psalmo 138:6; Hebritɔwo 13:17.\n▸ Ta 4, memama 8\n13 ƑOME ƑE TA\nYehowa de dɔ asi na dzilawo be woakpɔ wo viwo kple woƒe aƒemetɔwo dzi. Ke hã, Biblia gblɔ be srɔ̃ŋutsue nye ƒomea ƒe ta. Ne vifofo mele ƒomea me o la, ke vidadaa ye nyea ƒome ƒe ta. Ƒome ƒe ta ƒe agbanɔamedziwo dometɔ aɖewoe nye be wòana nuɖuɖu, nudodo kple mlɔƒe eƒe ƒomea. Ele vevie ŋutɔ be ƒomea ƒe ta naxɔ ŋgɔ akpe ɖe eƒe ƒomea ŋu woasubɔ Yehowa. Le kpɔɖeŋu me, ƒomea ƒe ta kpɔa egbɔ be ƒomea dea hame ƒe kpekpewo, wɔa gbeadzisubɔsubɔdɔa hesrɔ̃a Biblia ɖekae edziedzi. Ƒome ƒe taa xɔa ŋgɔ le nyametsotsowo wɔwɔ me hã. Edzea agbagba ɣesiaɣi be yeasrɔ̃ Yesu, eya ta enyoa dɔme, esea nu gɔme na ame, eye mewɔa ŋlɔmi alo nana eƒe nya me sẽna kpaɖii o. Esia nana lɔlɔ̃ nɔa ƒomea me, si wɔnɛ be ƒomea me tɔwo katã sena le wo ɖokuiwo me be yewole dedie, eye wo kple Yehowa dome ƒomedodoa me gasẽna ɖe edzi.\n▸ Ta 4, memama 12\nDɔdzikpɔha la nye ŋutsu siwo si dziƒoyiyi ƒe mɔkpɔkpɔ le ƒe ƒuƒoƒo si dzi Mawu tona fiaa mɔ dɔ siwo wɔm eƒe amewo le. Le ƒe alafa gbãtɔ me la, Yehowa to dɔdzikpɔha aɖe dzi fia mɔ Kristo hame gbãtɔ le woƒe tadedeagu kple gbeƒãɖeɖedɔa me. (Dɔwɔwɔwo 15:2) Egbea, nɔviŋutsu siwo ƒo ƒu wɔ Dɔdzikpɔha la xɔa ŋgɔ le mɔfiafia Mawu ƒe amewo kple wo ta kpɔkpɔ me. Nɔviŋutsu siawo nɔa te ɖe Mawu ƒe Nyaa kple gbɔgbɔ kɔkɔea ƒe mɔfiame dzi tsoa nya me. Yesu yɔ amesiaminawo ƒe ƒuƒoƒo sia be “kluvi nuteƒewɔla kple aɖaŋudzela.”—Mateo 24:45-47.\n▸ Ta 4, memama 15\n15 NUTSYƆTSYƆ TA\nƔeaɖewoɣi la, woate ŋu abia tso nɔvinyɔnu aɖe si be wòawɔ dɔ aɖe si nɔviŋutsuwo wɔna le hamea me. Ne ele dɔ sia wɔm la, etsyɔa nu ta tsɔ dea bubu Yehowa ƒe ɖoɖowo ŋu. Gake nɔnɔme aɖewo me koe wòahiã le be wòatsyɔ nu ta. Le kpɔɖeŋu me, ahiã be nɔvinyɔnu natsyɔ nu ta ne ele Biblia nusɔsrɔ̃ wɔm esime srɔ̃a alo nɔviŋutsu xɔnyɔnyrɔ aɖe le eteƒe.—1 Korintotɔwo 11:11-15.\n▸ Ta 4, memama 17\nAkpaɖekedzimademade fia be míagade akpa aɖe dzi le dunyahenyawo me o. (Yohanes 17:16) Yehowa ƒe amewo nɔa eƒe Fiaɖuƒea ƒe akpa dzi. Míedea akpa aɖeke dzi le xexemenyawo me o, abe ale si ko wònɔ le Yesu hã gome ene.\nYehowa de se na mí be míaɖo to “dziɖuɖuwo kple ŋusẽtɔwo.” (Tito 3:1, 2; Romatɔwo 13:1-7) Gake Mawu ƒe sea gblɔ hã be míagawu ame o. Eya ta Kristotɔ ƒe dzitsinya maɖe mɔ nɛ be wòayi aʋa o. Ne mɔnukpɔkpɔ li be Kristotɔ nawɔ dziɖuɖudɔ bubu ɖe asrafodɔ teƒe la, ele be wòakpɔe ɖa nenye be yeƒe dzitsinya aɖe mɔ na ye be yeawɔe hã.\nYehowa koe míesubɔna, elabe eyae nye mía Wɔla. Togbɔ be míedea bubu dukɔa teƒenɔnuwo ŋu hã la, míasubɔ aflaga alo adzi dukɔa ƒe ha o. (Yesaya 43:11; Daniel 3:1-30; 1 Korintotɔwo 10:14) Azɔ hã, Yehowa ƒe amewo tsoa nya me le wo ɖokui si be yewomada akɔ na dunyahehabɔbɔ alo dunyahela aɖeke o. Nu si tae nye be míele Mawu ƒe dziɖuɖua ƒe akpa dzi xoxo.—Mateo 22:21; Yohanes 15:19; 18:36.\n▸ Ta 5, memama 2\n17 XEXEA ƑE GBƆGBƆ\nXexea doa Satana ƒe nuŋububu ɖe ŋgɔ. Nuŋububu sia xɔ aƒe ɖe ame siwo melɔ̃ Yehowa o, ame siwo mesrɔ̃a eƒe nɔnɔmewo o, kple ame siwo ŋea aɖaba ƒua eƒe nudidiwo dzi la me. (1 Yohanes 5:19) Nuŋububu ma kple nu siwo wònana amewo wɔna lae Biblia yɔ be xexea ƒe gbɔgbɔ. (Efesotɔwo 2:2) Yehowa ƒe amewo dzea agbagba be yewoagana gbɔgbɔ ma nakpɔ ŋusẽ ɖe yewo dzi o. (Efesotɔwo 6:10-18) Míelɔ̃ Yehowa eye míekua kutri be míana eƒe susu le nuwo ŋu nanɔ mía si boŋ.\n▸ Ta 5, memama 7\nXɔsegbegbe fia be ame natsi tre ɖe Biblia me nyateƒea ŋu. Xɔsegbelawo dzea aglã ɖe Yehowa kple Yesu, ame si nye Mawu Fiaɖuƒea ƒe Fia la ŋu, eye wodzea agbagba be yewoana ame bubuwo hã nava wɔ ɖeka kpli yewo. (Romatɔwo 1:25) Wodina be yewoaƒã ɖikeke ɖe Yehowa subɔlawo ƒe susu me. Kristo hame gbãtɔ la me tɔ aɖewo va zu xɔsegbelawo, eye nenema kee wòle egbea hã. (2 Tesalonikatɔwo 2:3) Ame siwo wɔa nuteƒe na Yehowa menana kadodo aɖeke nɔa wo kple xɔsegbelawo dome o. Mele be míaɖe mɔ gbeɖe be ŋkukekeɖenume alo amewo ƒe nyaƒoɖeamenu nawɔe be míaxlẽ nu siwo xɔsegbelawo ŋlɔ alo aɖo to woƒe nyawo o. Míewɔa nuteƒe na Yehowa eye míesubɔa eya ɖeka ko.\n▸ Ta 5, memama 9\n19 AVULÉLE ÐE NU VƆ̃ TA\nLe Mose ƒe Sea te la, Israel-dukɔa biaa Yehowa be wòatsɔ yewoƒe nu vɔ̃wo ake yewo. Wotsɔa nukuwo, ami, kple lãwo saa avulévɔwo le gbedoxɔa me. Vɔsa mawo ɖoa ŋku edzi na Israel-viwo be Yehowa lɔ̃na faa be yeatsɔ dukɔa kpakple ame ɖekaɖekawo siaa ƒe nu vɔ̃wo ake wo. Emegbe esi Yesu tsɔ eƒe agbe sa vɔ ɖe míaƒe nu vɔ̃wo ta la, avulévɔsa mawo megava hiã o. Yesu sa vɔ si de blibo “zi ɖeka ɖe ɣeyiɣiawo katã nu.”—Hebritɔwo 10:1, 4, 10.\n▸ Ta 7, memama 6\n20 BUBUDEDE LÃWO ƑE AGBE ŊU\nLe Mose ƒe Sea te la, mɔɖeɖe li be amewo nawu lãwo aɖu. Wode se na wo hã be woatsɔ lãwo asa vɔe. (3 Mose 1:5, 6) Gake Yehowa meɖe mɔ gbeɖe be yeƒe amewo nasẽ ŋuta le lãwo ŋu o. (Lododowo 12:10) Le nyateƒe me la, mɔfiamewo nɔ Sea me siwo kpɔ lãwo ta be amewo nagasẽ ŋuta le wo ŋu o. Wode se na Israel-viwo be woalé be na woƒe lãwo nyuie.—5 Mose 22:6, 7.\n21 ƲUMENU SUESUEWO KPLE DƆDAMƆNUWO\nƲumenu suesuewo. Woate ŋu ama ʋumenuwo ɖe akpa vevi ene me. Woawoe nye ʋumenugbagbevi dzĩwo (red cells [globules rouges]), ʋumenugbagbevi ɣiwo (white cells [globules blancs]), ʋumenugbagbevi gbabɛwo (platelets [plaquettes]), kple ʋutsi (plasma). Wogatea ŋu ɖea ʋumenu suesue bubuwo tso ʋumenu vevi eneawo me. *\nKristotɔwo melɔ̃na be woado ʋu alo eƒe akpa vevi eneawo dometɔ aɖeke na yewo o. Ke ɖe wòle be woalɔ̃ be woazã ʋumenu suesueawo na yewoa? Biblia megblɔ nya aɖeke tso nya sia ŋu tẽe o. Eya ta ele be Kristotɔ ɖe sia ɖe nazã eƒe dzitsinya si wòtsɔ Biblia na hehee la atsɔ atso nya me le nya sia ŋu.\nKristotɔ aɖewo tiae be yewomalɔ̃ be woazã ʋumenu suesueawo dometɔ aɖeke na yewo o. Woƒe susue nye be Se si Mawu de na Israel-viwo la bia be woaɖuɖu ʋu ɖe sia ɖe si do le lã si wotso ʋui ŋu la “ɖe anyigba.”—5 Mose 12:22-24.\nGake ame bubuwo ya ƒe susu le vovo. Woƒe dzitsinya ɖea mɔ na wo be woalɔ̃ woazã ʋumenu suesue aɖewo na yewo. Wose egɔme be ʋumenu suesueawo megale tsitre ɖi na nu gbagbe si me woɖe ʋua tsoe la ƒe agbe o.\nNe èle nya me tsom ku ɖe ʋumenu suesuewo zazã ŋu la, bu biabia siawo ŋu:\nÐe menya be ne metiae be megbe ʋumenu suesuewo katã la, efia be megbe be woagazã atike aɖewo siwo wɔa avu kple dɔlékuiwo, alo esiwo nana ʋu si le ɖuɖum le ame ŋu tɔna la nam oa?\nAleke maɖe susu si tae melɔ̃ alo nyemelɔ̃ be woazã ʋumenu suesueawo dometɔ aɖewo nam o la me na nye ɖɔkta?\nDɔdamɔnuwo. Mí Kristotɔwo míeɖea míaƒe ʋu nana be ame bubuwo nado o, eye míeɖea míaƒe ʋu dana ɖi kwasiɖawo do ŋgɔ be woatsɔ awɔ dɔ na mí o. Gake dɔdamɔnu bubuwo li siwo me wowɔa dɔnɔa ŋutɔ ƒe ʋu ŋu dɔ le. Ele be Kristotɔ ɖe sia ɖe ŋutɔ natso nya me na eɖokui ku ɖe nu si woawɔ kple eƒe ʋu le ekoko me, le edodokpɔ le atikewɔwɔ nɛ me, alo le dɔdamɔnu si le tsia dzi ŋu dɔ wɔwɔ nɛ me ŋu. Le dɔdamɔnu siawo me la, ate ŋu adzɔ be dɔnɔa ŋutɔ ƒe ʋu naɖe ɖa tso dɔnɔa ŋu keŋkeŋ hena ɣeyiɣi aɖe.—Àte ŋu axlẽ nu geɖe tso nya sia ŋu le October 15, 2000 ƒe Gbetakpɔxɔ me, axa 30-31.\nLe kpɔɖeŋu me, le dɔdamɔnu si woyɔna be hemodilution me la, hafi woawɔ dɔ na dɔnɔa teti la, woɖea eƒe ʋu ƒe ɖe eye wodoa atike bubu nɛ be wòatsaka kple ʋu si susɔ ɖe lãme nɛ bene wòasɔ gbɔ ɖe edzi. Emegbe, le amea koɣi alo le ekoko vɔ megbe teti la, wonana ʋua gayina ɖe lãme nɛ.\nDɔdamɔnu bubue nye cell salvage (récupération du sang épanché). Le dɔdamɔnu sia me la, wonana ʋu si do le dɔnɔa ŋu esime wole ekom la yina ɖe mɔ̃ aɖe me, eyome woɖea ɖinuwo le ʋua me eye woganana wòyia dɔnɔa ƒe lãme esime wole ekom alo le ekoko vɔ megbe teti.\nAle si ɖɔkta ɖe sia ɖe awɔ dɔdamɔnu siawo ŋu dɔe la ate ŋu ato vovo vie. Hafi Kristotɔ nalɔ̃ woakoe, adoe kpɔ, alo azã dɔdamɔnu aɖe si le tsia dzi nɛ la, ele be wòaku nu me anya ale si tututu wole eya ŋutɔ ƒe ʋu ŋu dɔ wɔ gee.\nNe èle nya me tsom ku ɖe dɔdamɔnu siwo me woazã wò ŋutɔ wò ʋu le ŋu la, bu biabia siwo gbɔna la ŋu:\nNenye be woatrɔ mɔ na nye ʋu be wòado le ŋunye ato teƒe bubu eye woatɔ te eƒe sisi hena ɣeyiɣi aɖe la, ɖe nye dzitsinya aɖe mɔ nam be mabu ʋu sia be egakpɔtɔ nye nye akpa aɖe si ta mele be woaɖuɖui “ɖe anyigba” oa?—5 Mose 12:23, 24.\nÐe nye dzitsinya si metsɔ Biblia na hehee aɖe fu nam, nenye be le dɔdamɔnua zazã me la, woɖe nye ʋu, trɔ asi le eŋu, eye wogana wòsi va (alo doe ɖe) lãme nam akea?\nÐe menya be ne metiae be megbe atikewɔmɔnu siwo katã me woazã nye ŋutɔ nye ʋu le la, efia be megbe be woagaɖe nye ʋu ado akpɔ o, woagazã mɔnu si nye ɖinuwo ɖeɖe le ʋu me na ame (hemodialysis), alo ame ƒe dzi alo dzitodzito koko si me wotrɔa mɔ na ʋua le amekoɣi la hã nam oa?\nHafi míatso nya me le ʋumenu suesuewo kple dɔdamɔnu siwo me wowɔa ame ŋutɔ ƒe ʋu ŋu dɔ le ŋu la, ele be míado gbe ɖa be Yehowa nafia mɔ mí eye míaku nu me tso eŋu. (Yakobo 1:5, 6) Eyome ele be míazã míaƒe dzitsinya si míetsɔ Biblia na hehee la atsɔ atso nya me. Mele be míabia ame bubuwo be woagblɔ nu si woawɔ ne woawoe le mía teƒe la na mí o, eye mele be ame bubuwo nadze agbagba be yewoakpɔ ŋusẽ ɖe míaƒe nyametsotsowo dzi o.—Romatɔwo 14:12; Galatiatɔwo 6:5.\nÀte ŋu awɔ agbalẽ si le se nu, abe Ameteƒenɔla Ƒe Ŋusẽ Si Nɔa Anyi Ðaa (alo ʋugbalẽvia) ene ŋu dɔ atsɔ awɔ nyametsotso siwo nèwɔ be yemalɔ̃ woado ʋu ŋutɔ kple eƒe akpa vevi eneawo dometɔ aɖeke na ye o la ŋuti nuŋlɔɖi. Agbalẽ sia ate ŋu akpɔ tawò be woagado ʋu na wò o. Àgate ŋu azãe atsɔ awɔ nyametsotso siwo nèwɔ ku ɖe ʋumenu suesuewo kple dɔdamɔnu siwo me woazã wò ŋutɔ wò ʋu le la ŋuti nuŋlɔɖi.\n▸ Ta 7, memama 11\n22 AGBE DZADZƐ NƆNƆ\nBe míanɔ dzadzɛ le agbenɔnɔ me fia be míaƒe nuwɔnawo kple ale si míenɔa agbee la nadza le Mawu ŋkume. Elɔ nu siwo ŋu míebuna, nya siwo míegblɔna kple nu siwo míewɔna ɖe eme. Yehowa de se na mí be míaƒo asa na gbɔdɔdɔ me makɔmakɔnyenye alo gbɔdɔdɔ manɔsenu ƒomevi ɖe sia ɖe. (Lododowo 1:10; 3:1) Ele be míatso nya me be míalé Yehowa ƒe nudidi dzadzɛawo me ɖe asi hafi nu gbegblẽ wɔwɔ ƒe tetekpɔ nava mía dzi gɔ̃ hã. Ele be míanɔ gbedodoɖa dzi madzudzɔmadzudzɔe be Mawu nakpe ɖe mía ŋu míadza le susu me, eye ele be míaɖoe kplikpaa be míagaɖe mɔ agbe gbegblẽ nɔnɔ ƒe tetekpɔwo naɖu mía dzi o.—1 Korintotɔwo 6:9, 10, 18; Efesotɔwo 5:5.\n▸ Ta 8, memama 11\n23 ŊUKPENANUWƆWƆ DZIMESESẼTƆE KPLE MAKƆMAKƆNYENYE\nŊukpenanuwɔwɔ dzimesesẽtɔe fia dada le Mawu ƒe dzidzenuwo dzi le mɔ si nye ŋkubiãnya nu le nuƒoƒo alo nuwɔna me, eye wònye nuwɔwɔ ŋumakpemakpetɔe. Ame si wɔa nu sia la ɖenɛ fiana be yemedea bubu Mawu ƒe sewo ŋu o. Ne ame aɖe wɔ ŋukpenanu dzimesesẽtɔe la, ʋɔnudrɔ̃kɔmiti akpɔ nyaa gbɔ. Makɔmakɔnyenye lɔ nu gbegblẽ wɔwɔ ƒomevi vovovowo ɖe eme. Le ale si nyaa nye ŋkubiãnyae nu la, ahiã be ʋɔnudrɔ̃kɔmiti nakpɔ nuwɔna aɖewo siwo lɔ makɔmakɔnyenye ɖe eme la gbɔ le hamea me.—Galatiatɔwo 5:19-21; Efesotɔwo 4:19; ne èdi be yeaxlẽ nu geɖe tso nya sia ŋu la, kpɔ nyati si nye, “Nyabiabia Siwo Tso Exlẽlawo Gbɔ,” le July 15, 2006 ƒe Gbetakpɔxɔ me.\n▸ Ta 9, memama 7; Ta 12, memama 10\nYehowa ƒe ɖoɖoe wònye be gbɔdɔdɔ nanye lɔlɔ̃ɖeɖefia ƒe nuwɔna si ŋu kɔ si dzi ŋutsu kple srɔ̃a nato aɖee afia wo nɔewo be yewolɔ̃ yewo nɔewo. Gake ne ame aɖe dɔ eɖokui gbɔ alo wɔ eƒe vidzinuwo ŋu dɔ ɖe gbɔdɔdɔ ƒe vivisese ta la, ke ele gbɔdɔdɔ ŋu dɔ wɔm le mɔ makɔmakɔ nu. Nuwɔna sia ate ŋu agblẽ ƒomedodo si le ame kple Yehowa dome la me. Ate ŋu ana dzodzro siwo mele dzɔdzɔme nu o nanyɔ ɖe ame me eye wòana susu manyomanyowo nanɔ ame si ɖe gbɔdɔdɔ ŋu. (Kolosetɔwo 3:5) Ne nuwɔna makɔmakɔ sia zu numame na ame aɖe eye wòle sesẽm nɛ be wòadzudzɔ la, mele be wòana ta o. (Psalmo 86:5; 1 Yohanes 3:20) Ne èle nɔnɔme sia me la, do gbe ɖa na Yehowa vevie be wòakpe ɖe ŋuwò. Ƒo asa na nuwo abe amamaɖeɖenuwɔnawo ene kpɔkpɔ, elabe woana nàva nɔ nu makɔmakɔwo ŋu bum. Ƒo nu kple dziwòla si nye Kristotɔ alo xɔ̃wò aɖe si tsi le gbɔgbɔ me si dea bubu Yehowa ƒe sewo ŋu. (Lododowo 1:8, 9; 1 Tesalonikatɔwo 5:14; Tito 2:3-5) Ka ɖe edzi be Yehowa kpɔa agbagba siwo nèdzena be yeanɔ dzadzɛ le agbenɔnɔ me, eye edea asixɔxɔ eŋu.—Psalmo 51:17; Yesaya 1:18.\n▸ Ta 9, memama 9\n25 SRƆ̃ SI WU ÐEKA ÐEÐE\nYehowa ƒe ɖoɖoe nye be srɔ̃ɖeɖe nanye kadodo si anɔ ŋutsu ɖeka kple nyɔnu ɖeka dome. Le blema Israel la, Mawu ɖe mɔ ŋutsuwo ɖe srɔ̃ wu ɖeka, gake menye aleae wòɖoe be wòanɔ le gɔmedzedzea me o. Egbea, Yehowa meɖe mɔ be yeƒe amewo naɖe srɔ̃ wu ɖeka o. Srɔ̃nyɔnu ɖeka koe ate ŋu anɔ srɔ̃ŋutsu si, eye srɔ̃ŋutsu ɖeka koe ate ŋu anɔ srɔ̃nyɔnu si.—Mateo 19:9; 1 Timoteo 3:2.\n▸ Ta 10, memama 12\n26 SRƆ̃GBEGBE KPLE KAKLÃ\nYehowa ƒe ɖoɖoe nye be srɔ̃ŋutsu kple srɔ̃a nanɔ anyi ɖekae zi ale si wole agbe. (1 Mose 2:24; Malaki 2:15, 16; Mateo 19:3-6; 1 Korintotɔwo 7:39) Ne srɔ̃tɔawo dometɔ ɖeka wɔ ahasi ko hafi mɔɖeɖe li be woagbe srɔ̃. Le go sia me la, Yehowa na gome srɔ̃tɔ si meɖi fɔ o la be wòatiae nenye be yeagbe ye srɔ̃.—Mateo 19:9.\nƔeaɖewoɣi la, Kristotɔ aɖewo tso nya me be yewoaklã tso yewo srɔ̃ gbɔ, togbɔ be wo srɔ̃ mewɔ ahasi o hã. (1 Korintotɔwo 7:11) Kristotɔ aɖe ate ŋu atiae be yeaklã tso ye srɔ̃ gbɔ le go siwo gbɔna me.\nEɖoɖo koŋ agbe ame ƒe ƒome dzi kpɔkpɔ: Srɔ̃ŋutsu nagbe be yemakpɔ yeƒe ƒomea ƒe ŋutilãmenuhiahiãwo gbɔ o ale gbegbe be ga alo nuɖuɖu aɖeke manɔ wo si o.—1 Timoteo 5:8.\nŊutasesẽ le ame srɔ̃ ŋu vevie: Ame nawɔ ŋlɔmi le srɔ̃a ŋu ale gbegbe be srɔ̃a nava kpɔe be yeƒe lãmesẽ alo agbe ɖo afɔku me.—Galatiatɔwo 5:19-21.\nAme ƒe mawusubɔsubɔ naɖo afɔku me vevie le srɔ̃a ta: Srɔ̃ŋutsu alo srɔ̃nyɔnu ƒe nuwɔna nawɔe be manya wɔ na srɔ̃a be wòasubɔ Yehowa o.—Dɔwɔwɔwo 5:29.\n▸ Ta 11, memama 19\n27 AMEKAFUKAFU KPLE DZIDEDE ƑO NA AME\nMí katã míaƒe nuhiahiãe wònye be woakafu mí ahade dzi ƒo na mí. (Lododowo 12:25; 16:24) Míate ŋu ato nya siwo míagblɔ le lɔlɔ̃ kple dɔmenyonyo me la dzi ado ŋusẽ mía nɔewo ahafa akɔ na mía nɔewo. Nya mawo tɔgbi gbɔgblɔ ate ŋu akpe ɖe mía nɔviwo ŋu woado dzi ahayi edzi asubɔ Yehowa ne wole nɔnɔme sesẽwo me tom gɔ̃ hã. (Lododowo 12:18; Filipitɔwo 2:1-4) Ne dzi ɖe le ame aɖe ƒo vevie la, ele be míase eƒe nyawo nɛ bubutɔe eye míadze agbagba be míase ale si wòle sesem le eɖokui me la gɔme. Esia akpe ɖe mía ŋu míanya nya si míagblɔ alo nu si míawɔ atsɔ akpe ɖe eŋu. (Yakobo 1:19) Ðoe wò taɖodzinu be nàdze si nɔviwò Kristotɔwo nyuie ale be nàte ŋu anya nu si tututu hiã wo. Ekema àte ŋu akpe ɖe wo ŋu woatrɔ ɖe Ame si gbɔ akɔfafa kple dzideƒonamewo katã tsona la ŋu ale be woakpɔ dzidzeme vavãtɔ.—2 Korintotɔwo 1:3, 4; 1 Tesalonikatɔwo 5:11.\n▸ Ta 12, memama 16\nBiblia mede sewo tẽe ku ɖe srɔ̃kpekpewo ŋu o. Teƒe ɖe sia ɖe kple eƒe dekɔnuwo kpakple nu siwo se bia le go sia me. (1 Mose 24:67; Mateo 1:24; 25:10; Luka 14:8) Srɔ̃kpekpe ƒe akpa si nɔa vevie wue nye atam si ame siwo le srɔ̃ ɖem la kana le Yehowa ŋkume. Zi geɖe la, ame siwo le srɔ̃ ɖem la wɔa ɖoɖo be woƒe ƒometɔwo kple xɔlɔ̃ kplikplikpliwo nanɔ eteƒe esime wole srɔ̃ɖetam la kam, eye be hamemetsitsi aɖe naƒo nuƒo si wotu ɖe Biblia dzi. Ne wotiae be yewoaɖo kplɔ̃ le srɔ̃kpekpea megbe la, ke woawo ŋutɔwoe atso nya me le kplɔ̃ɖoɖo si tɔgbi wodi ŋu. (Luka 14:28; Yohanes 2:1-11) Ðoɖo ka kee woɖawɔ ɖe woƒe srɔ̃kpekpea ŋu o, ele be woakpɔ egbɔ be nu siwo ayi edzi la ade bubu Yehowa ŋu. (1 Mose 2:18-24; Mateo 19:5, 6) Biblia me gɔmeɖosewo ate ŋu akpe ɖe wo ŋu woatso nya me nyuie. (1 Yohanes 2:16, 17) Ne wotiae be yewoana aha sesẽ amewo le kplɔ̃ɖoƒea la, ele be woawɔ ɖoɖo atsɔ akpɔ egbɔ be nu sia nu zɔ nyuie. (Lododowo 20:1; Efesotɔwo 5:18) Ne wotiae be haƒoƒo alo dzidzɔdonamenuwo nayi edzi la, ele be woakpɔ egbɔ be nu siwo woawɔ la ade bubu Yehowa ŋu. Ele be Kristotɔ siwo be yewoaɖe yewo nɔewo la nana woƒe susu nanɔ ƒomedodo si le wo kple Mawu dome kpakple ƒomedodo si le wo ame evea dome la ŋu, ke menye srɔ̃ɖegbea ko ŋu o.—Lododowo 18:22; ne èdi numeɖeɖe geɖe la, kpɔ October 15, 2006 ƒe Gbetakpɔxɔ, axa 18-31.\n▸ Ta 13, memama 18\n29 ALE SI MÍATSO NYA ME NYUIE\nMíaƒe didie wònye be míanɔ te ɖe gɔmeɖose siwo le Mawu ƒe Nyaa me dzi atso nya me nyuie. Le kpɔɖeŋu me, Kristotɔ aɖe si srɔ̃ menye Yehowa Ðasefo o la ate ŋu akpee be yewoaɖu nu kple ƒometɔwo ɖekae le ŋkekenyui aɖe si ame siwo le xexea me ɖuna la dzi. Ne èkpɔ ɖokuiwò le nɔnɔme sia tɔgbi me la, nu kae nàwɔ? Ne wò dzitsinya ɖe mɔ na wò be nàyi la, àte ŋu aɖe eme na srɔ̃wòa be ne trɔ̃subɔsubɔkɔnuwo ayi edzi le wɔnaa teƒe la, yemakpɔ gome le wo me o. Azɔ hã, bu eŋu kpɔ be ne èyi nua ɖuƒe la, ɖe esia aɖia ame bubuwo nu hã.—1 Korintotɔwo 8:9; 10:23, 24.\nAlo ate ŋu adzɔ be wò dɔtɔ nana nunana tɔxɛ aɖe wò le ŋkekenyui aɖe ɖuɣi. Ðe wòle be nàgbe nunana sia? Menye nenema kokoko o. Ale si wò dɔtɔ bua nunana mae la ate ŋu akpe ɖe ŋuwò nànya nenye be yeaxɔe loo alo yemaxɔe o. Le eya gbɔ la, ɖe nunanaa nye azãɖuɖua ƒe akpa aɖea? Alo ɖeko wòdi be yeaɖee afia be yekpɔ ŋudzedze ɖe dɔ siwo nèwɔ ŋua? Nya siawo kple nu bubuwo ŋu bubu akpe ɖe ŋuwò nànya nenye be yeaxɔ nunanaa loo alo yemaxɔe o.\nAzɔ hã, ame aɖe ate ŋu ana nunana aɖe wò le azã aɖe ɖuɣi ahagblɔ na wò be: “Menya be mèɖua azã sia o, gake ɖeko medi be mana nu sia wò.” Ðewohĩ ɖeko amea di be yeanyo dɔme na wò. Le go bubu me la, ɖe susu aɖe li si ta nàse le ɖokuiwò me be edi be yeado wò xɔse kpɔ alo ana nàɖu azãa? Ne èbu nya siawo ŋu vɔ la, ekpo ɖe gbɔwò azɔ be nàtiae nenye be àxɔ nunanaa loo alo be yemaxɔe o. Le míaƒe nyametsotsowo katã me la, míaƒe didie nye be dzitsinya nyui nanɔ mía si eye míawɔ nuteƒe na Yehowa.—Dɔwɔwɔwo 23:1.\n▸ Ta 13, memama 22\n30 ASITSAÐOÐOWO KPLE SENYAWO\nZi geɖe ne wokpɔ masɔmasɔwo gbɔ kaba le ŋutifafa me la, womeva zua nya gãwo o. (Mateo 5:23-26) Nu si le vevie wu na Kristotɔwo katãe nye be yewoahe ŋutikɔkɔe vɛ na Yehowa eye be yewoana hamea nawɔ ɖeka.—Yohanes 13:34, 35; 1 Korintotɔwo 13:4, 5.\nNe masɔmasɔ ɖo Kristotɔ aɖewo dome le asitsaɖoɖo aɖe ta la, ele be woadze agbagba akpɔ nyaa gbɔ le wo nɔewo dome eye woagakplɔ wo nɔewo ayi ʋɔnui o. Le 1 Korintotɔwo 6:1-8 la, apostolo Paulo xlɔ̃ nu Kristotɔwo ku ɖe wo nɔewo kpɔkplɔ yi ʋɔnui ŋu. Ne míekplɔ mía nɔviwo yi ʋɔnui la, esia ate ŋu ana amewo naƒo nu gbegblẽ tso Yehowa kple hamea ŋu. Wogblɔ afɔɖoƒe etɔ̃ siwo dzi wòle be Kristotɔwo nazɔ ɖo atsɔ akpɔ ŋkubiãnyawo abe esiwo ku ɖe ameŋugbegblẽ alo ametafatafa ene ŋu la gbɔ le Mateo 18:15-17. (1) Ele be woadze agbagba be yewoakpɔ nyaa gbɔ le yewo nɔewo ɖeɖe dome gbã. (2) Ne womete ŋu kpɔ egbɔ o la, woate ŋu abia hamea me tɔ ɖeka alo eve siwo tsi le gbɔgbɔ me la ƒe kpekpeɖeŋu. (3) Eye ne eva hiã la, woate ŋu atsɔ nyaa ayi na hamemetsitsiwo ƒe haa be woakpɔ egbɔ. Ne nyaa va ɖo afi ma la, hamemetsitsiwo awɔ Biblia me gɔmeɖosewo ŋu dɔ atsɔ akpe ɖe ame siwo katã dome nya dzɔ ɖo la ŋu be woakpɔ masɔmasɔa gbɔ le ŋutifafa me. Ne ame siwo dome nyaa dzɔ ɖo la dometɔ aɖewo medi be yewoawɔ ɖe Biblia ƒe nudidiwo dzi o la, ate ŋu ava hiã be hamemetsitsiwo naɖo ʋɔnudrɔ̃kɔmitii.\nGo aɖewo li siwo me wòahiã le be setɔwo nakpɔ nyawo gbɔ. Esia ƒe kpɔɖeŋu aɖewoe nye srɔ̃gbegbe, dzila si gbɔ ɖevi anɔ ŋuti gomenɔamesi, dzikpɔga si woanɔ ame srɔ̃ nam le srɔ̃gbegbe megbe, nugblẽfexega xɔxɔ, ame ƒe ŋkɔ dede fetɔwo dome nenye be ame si nyi fea na setɔwo nya be yeɖu agba, kple nya siwo ku ɖe domenyinuwo mama ŋu. Ne Kristotɔ aɖe tsɔ nya siawo tɔgbi yi na setɔwo eye wokpɔ egbɔ le ŋutifafa me ale si wòanya wɔ la, meda le Paulo ƒe nuxlɔ̃amea dzi o.\nNe nu vlo wɔwɔ aɖe si nye ŋkubiãnya ŋue nyaa ku ɖo, abe ame gbɔ dɔdɔ sesẽe, gbɔdɔnuwo wɔwɔ ɖe ɖevi ŋu alo ŋutasesẽ le eŋu, amedzidzedze ŋutasesẽtɔe, adzodada, alo amewuwu ene la, ke Kristotɔ si tsɔ nyaa yi na setɔwo la meda le Paulo ƒe nuxlɔ̃amea dzi o.\n▸ Ta 14, memama 14\n31 SATANA ƑE AMEBLEMƆNUWO\nTso keke Eden-bɔa me kee Satana le agbagba dzem be yeable amegbetɔwo. (1 Mose 3:1-6; Nyaɖeɖefia 12:9) Enya be ne yete ŋu na míaƒe nuŋububu tro la, yeate ŋu ana míawɔ nu gbegblẽ. (2 Korintotɔwo 4:4; Yakobo 1:14, 15) Etoa dunyahehe, subɔsubɔhawo, asitsatsa, modzakaɖeɖe, sukudede kple nu bubu geɖewo dzi doa eƒe mɔwo ɖe ŋgɔ eye wònana wòdzena abe ɖe wosɔ ene.—Yohanes 14:30; 1 Yohanes 5:19.\nSatana nya be ɣeyiɣi vi aɖe koe susɔ na ye yeatsɔ able amewo. Eya ta ele agbagba ɖe sia ɖe dzem be yeable ame geɖe ale si nu yeate ŋui. Ame siwo subɔa Yehowa la koŋue wòtɔ ŋkui vevie. (Nyaɖeɖefia 12:12) Ne míekpɔ nyuie o la, Abosam ate ŋu anɔ susu gblẽm na mí vivivi. (1 Korintotɔwo 10:12) Le kpɔɖeŋu me, Yehowa di be srɔ̃ɖeɖewo nanɔ anyi ɖaa. (Mateo 19:5, 6, 9) Gake egbea, ame geɖe bua srɔ̃ɖeɖe be enye nu tsɛ aɖe ko si me yewoate ŋu aɖe ta le bɔbɔe. Film kple television dzi wɔna geɖewo hã doa susu sia ɖe ŋgɔ. Ele be míadze agbagba be míagaɖe mɔ be ale si xexea bua srɔ̃ɖeɖee la nakpɔ ŋusẽ ɖe mía dzi o.\nMɔ bubu si dzi Satana tona be yeable mí le ye nye ɖokuisinɔnɔ ƒe gbɔgbɔ si wòdona ɖe ŋgɔ. (2 Timoteo 3:4) Ne míekpɔ nyuie o la, míagava nɔ bubu dem ame siwo Yehowa ɖo ŋusẽnɔƒewo la ŋu o. Le kpɔɖeŋu me, ate ŋu adzɔ be nɔviŋutsu aɖe nava nɔ tsitre tsim ɖe hamemetsitsiwo ƒe mɔfiamewo ŋu. (Hebritɔwo 12:5) Alo nɔvinyɔnu aɖe nava nɔ nya tsɔm ɖe tanyenye ƒe ɖoɖo si Yehowa ɖo anyi le ƒomea me la ŋu.—1 Korintotɔwo 11:3.\nEle be míaɖoe kplikpaa be míagaɖe mɔ Abosam nakpɔ ŋusẽ ɖe míaƒe nuŋububu dzi o. Míedi boŋ be míana Yehowa ƒe susu le nuwo ŋu nanɔ mía si, eye ‘míana míaƒe susu nanɔ nu siwo le dziƒo la ŋu.’—Kolosetɔwo 3:2; 2 Korintotɔwo 2:11.\n▸ Ta 16, memama 9\nMí katã míedi be míanɔ lãmesẽ me eye woakpɔ mía gbɔ nyuie nenye be míedze dɔ. (Yesaya 38:21; Marko 5:25, 26; Luka 10:34) Egbea, dɔdamɔnuwo kple atike vovovowo li siwo ŋu dɔ ɖɔktawo kple ame bubuwo wɔna. Ne eva hiã be míatso nya me le dɔdamɔnu si míalɔ̃ be woazã na mí ŋu la, ele vevie be míawɔ ɖe Biblia me gɔmeɖosewo dzi. Míeɖoa ŋku edzi be Mawu Fiaɖuƒea koe ate ŋu ayɔ dɔ mí keŋkeŋ ale be míanɔ lãmesẽ me ɖaa. Míadi gbeɖe be míaƒe susu nava nɔ míaƒe lãmesẽnyawo ŋu ale gbegbe be míaŋe aɖaba aƒu míaƒe Yehowa subɔsubɔ dzi o.—Yesaya 33:24; 1 Timoteo 4:16.\nEle be míakpɔ nyuie be míagazã dɔdamɔnu aɖe si me wòdzena le abe wozãa ŋusẽ si tso gbɔgbɔ vɔ̃wo gbɔ ene la o. (5 Mose 18:10-12; Yesaya 1:13) Eya ta hafi míalɔ̃ be woazã dɔdamɔnu alo atike aɖe na mí la, ele be míadze agbagba anya nu sia nu si míate ŋui tso eƒe dzɔtsoƒe kple ale si wozãnɛ tsɔ yɔa dɔe ŋu, eye míanya nenye be edo ka kple gbɔgbɔyɔyɔ. (Lododowo 14:15) Mele be míaŋlɔ be o be Satana adi be yeaflu mí ale be míado ka kple gbɔgbɔ vɔ̃wo. Ne ewɔ na mí gɔ̃ hã be dɔdamɔnu aɖe do ƒome kple gbɔgbɔyɔyɔ la, nyuitɔae nye be míaƒo asa nɛ.—1 Petro 5:8.\n▸ Ta 16, memama 18\n^ mm. 98 Ðɔkta aɖewo bua ʋu ƒe akpa vevi eneawo be wonye ʋumenu suesuewo. Eya ta ate ŋu ahiã be nàɖe wò nyametsotso be yemalɔ̃ woado ʋu ŋutɔŋutɔ alo eƒe akpa vevi eneawo, siwo nye ʋumenugbagbevi dzĩwo, ʋumenugbagbevi ɣiwo, ʋumenugbagbevi gbabɛwo, kple ʋutsi na ye o la me.


Wɔ Nya Nyui Gbɔgblɔ Dɔ La De Goe | Nusɔsrɔ̃\nGBE BUBU Afrikaans Albanian Amharic Arabic Argentina Tokunɔgbe Armenian Aymara Azerbaijani Azerbaijani (Cyrillic) Bicol Brazil Tokunɔgbe Bulgarian Cambodian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Colombia Tokunɔgbe Croatian Czech Dangme Danish Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Guarani Haitian Creole Hiligaynon Hungarian Icelandic Igbo Iloko Indonesian Italian Italy Tokunɔgbe Japan Tokunɔgbe Japanese Kazakh Kikuyu Kinyarwanda Kirghiz Korean Kwangali Kwanyama Latvian Lingala Lithuanian Luo Malagasy Malay Maltese Mexico Tokunɔgbe Myanmar Ndebele Ndonga Nepali Ngabere Norwegian Nzema Oromo Pangasinan Polish Portuguese Punjabi Quechua (Ayacucho) Quechua (Bolivia) Romanian Russia Tokunɔgbe Russian Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Sranantongo Swahili Swati Swedish Tagalog Tahitian Thai Tigrinya Tsonga Turkish Twi Ukrainian Umbundu Uruund Uzbek Venda Vietnamese Waray-Waray Wayuunaiki Wolaita Xhosa Yoruba Zulu\n“Wɔ nya nyui gblɔla ƒe dɔ, wɔ wò subɔsubɔdɔ la de goe bliboe.”—2 TIM. 4:5.\nAme kawoe ɖo nya nyui gbɔgblɔ ƒe kpɔɖeŋu nyuiwo ɖi na mí?\nNu ka tae wòhiã be amewo nase nya nyuia?\nNu kawoe nyanyuigblɔla kpɔdzidzedzewo wɔna?\n1. Nu ka tae woate ŋu ayɔ Yehowa be Nyanyuigblɔla gbãtɔ kple vevitɔ kekeake?\nYEHOWA MAWU ye nye Nyanyuigblɔla gbãtɔ kple vevitɔ kekeake. Esi mía dzila gbãtɔwo dze aglã megbe teti la, Yehowa gblɔ nya nyui si nye be woava tsrɔ̃ Satana Abosam si nye da la. (1 Mose 3:15) Le ƒe alafa siwo kplɔe ɖo me la, Yehowa na woŋlɔ ale si woava kɔ eƒe ŋkɔ si wodo vloe la ŋu, ale si woaɖɔ nu siwo Satana gblẽ la ɖo kple ale si mɔnukpɔkpɔ siwo Adam kple Xawa bu la agate ŋu asu amegbetɔwo si la ŋu nya ɖe eƒe Nya la me.\n2. (a) Akpa kae mawudɔlawo wɔna le nya nyui gbɔgblɔ dɔa me? (b) Kpɔɖeŋu kae Yesu ɖo ɖi na nyanyuigblɔlawo?\n2 Mawudɔlawo hã nye nyanyuigblɔlawo, eye wokpena ɖe amewo ŋu be woakaka nya nyuia le anyigba dzi. (Luka 1:19; 2:10; Dɔw. 8:26, 27, 35; Nyaɖ. 14:6) Ke mawudɔlawo ƒe tatɔ Mixael ya ɖe? Nyanyuigblɔlae eya hã nye. Esime Yesu nɔ anyigba dzi la, eɖo nya nyui gbɔgblɔ dɔa ƒe kpɔɖeŋu ɖi na amegbetɔwo. Nyateƒee, Yesu tsɔ nya nyui gbɔgblɔ dɔa ɖo nɔƒe vevi aɖe le eƒe agbe me!—Luka 4:16-21.\n3. (a) Nya nyui ka gblɔm míele? (b) Biabia kawoe wòle be míakpɔ ŋuɖoɖo na?\n3 Yesu de se na eƒe nusrɔ̃lawo be woagblɔ nya nyuia. (Mat. 28:19, 20; Dɔw. 1:8) Apostolo Paulo de dzi ƒo na eƒe hadɔwɔla Timoteo be: “Wɔ nya nyui gblɔla ƒe dɔ, wɔ wò subɔsubɔdɔ la de goe bliboe.” (2 Tim. 4:5) Nya nyui ka gblɔm mí Yesu yomedzelawo míele? Eƒe akpa aɖee nye nyateƒenya dedziƒoname si nye be Yehowa, mía Fofo si le dziƒo, lɔ̃a mí vevie. (Yoh. 3:16; 1 Pet. 5:7) Mɔ vevi aɖe si dzi Yehowa Mawu ɖe eƒe lɔlɔ̃ fia le ye nye to eƒe Fiaɖuƒea dzi. Eya ta edzɔa dzi na mí be míana amewo nanya be ame sia ame si bɔbɔna ɖe Fiaɖuƒea te, ɖoa to Mawu hewɔa nu dzɔdzɔe la, ate ŋu anye Mawu xɔlɔ̃. (Ps. 15:1, 2) Le nyateƒe me la, Yehowa ɖoe be yeaɖe fukpekpe ɖa. Aɖe veve siwo míesena ne míeɖo ŋku nu siwo dzɔ ɖe mía dzi va yi dzi la hã ɖa. Nya nyui ka gbegbee nye esi! (Yes. 65:17) Esi míenye nyanyuigblɔlawo ta la, ele be míakpɔ ŋuɖoɖo na biabia vevi eve siawo: Nu ka tae wòle vevie be amewo nase nya nyuia egbea? Aleke míate ŋu awɔ nya nyui gbɔgblɔ dɔa ade goe?\nNU KA TAE WÒLE VEVIE BE AMEWO NASE NYA NYUIA?\nNyabiase siwo sɔ nyuie akpe ɖe amewo ŋu woade ŋugble le susu siwo ta woxɔ nanewo dzi se ɖo la ŋu\n4. Alakpanya kawoe wogblɔna na amewo tso Mawu ŋu?\n4 Tsɔe be ame aɖe gblɔ na wò be fofowò gblẽ wò kple wò ƒomea me tɔ bubuwo ɖi. Egblɔ hã be megogoa ame o, megblɔa eƒe nya na ame aɖeke o, eye wònye ŋutasẽla. Edi be nàxɔe se be mehiã be nàdi fofowò gɔ̃ hã o elabena megale agbe o. Ne míagblɔe la, nya siawo tɔgbi gblɔm wole na ame geɖe tso Mawu ŋu. Wofiaa nu wo be míate ŋu anya Mawu o, alo be enye ŋutasẽla. Le kpɔɖeŋu me, subɔsubɔhakplɔla aɖewo gblɔna be Mawu awɔ fu ame vɔ̃ɖiwo le dzo mavɔ me tegbee. Ame bubuwo gblɔna be Mawu gbɔe fukpekpe siwo dzɔdzɔmefɔkuwo hena vɛ la tso. Togbɔ be ame nyuiwo kple ame vɔ̃ɖiwo siaa kuna le afɔku siawo me hã, wobe Mawu ƒe tohehee wonye.\nNyabiase siwo sɔ nyuie aʋu amewo ƒe dzi kple susu be woaxɔ nya nyuia\n5, 6. Aleke nɔnɔmetɔtrɔ ƒe nufiafia kple alakpanufiafia bubuwo gblẽ nu le amewo ŋu?\n5 Ame aɖewo hã gblɔna be Mawu meli o, eye be kese mee míedzɔ tso. Ame geɖe siwo doa nɔnɔmetɔtrɔ ƒe nufiafia ɖe ŋgɔ la gblɔna be ɖeko agbea dzɔ le vo me. Wobe Wɔla aɖeke meli o. Ame aɖewo gblɔna gɔ̃ hã be, esi wònye kese mee míedzɔ tso ta la, mele be wòawɔ nuku na mí ne ame aɖe wɔ nu abe lã ene o. Wosusui be ne ame siwo ŋu ŋusẽ le la le ame gblɔewo tem ɖe to tagbɔsesẽtɔe la, ke dzɔdzɔmese ko dzi wɔm wole. Eya ta mewɔ nu o be ame geɖe xɔe se be madzɔmadzɔnyenye anɔ anyi ɖaa. Mɔkpɔkpɔ vavã aɖeke mele ame siwo xɔa nɔnɔmetɔtrɔ nufiafiaa dzi se la si o.\n6 Ðikeke mele eme o be nɔnɔmetɔtrɔ ƒe nufiafia kple alakpanufiafia bubuwo wɔ akpa aɖe le nɔnɔme wɔnublanui siwo me tom ameƒomea le le ŋkeke mamlɛ siawo me la me. (Rom. 1:28-31; 2 Tim. 3:1-5) Amegbetɔwo ƒe nufiafia siawo mehe nya nyui aɖeke vɛ na amewo o. Ke boŋ abe ale si apostolo Paulo gblɔe ene la, wona amewo le “viviti me le susu me, eye wole adzɔge le Mawu ƒe agbe la ŋu.” (Ef. 4:17-19) Gakpe ɖe eŋu la, amedzɔtsolãme kple aʋatsonufiafia bubuwo xe mɔ na amewo be woagaxɔ nya nyui si tso Mawu gbɔ la o.—Mixlẽ Efesotɔwo 2:11-13.\nNyabiase siwo sɔ nyuie ana amewo nade ŋugble ahaɖo nyataƒonya siwo sɔ gbɔ\n7, 8. Mɔ ɖeka ka dzie amewo ate ŋu ato ase nya nyuia gɔme nyuie?\n7 Be woadzra amewo kple Mawu dome ɖo la, gbã la, ele be woaka ɖe edzi be Yehowa li, eye be susu nyuiwo li siwo tae wòle be míate ɖe eŋu ɖo. Míate ŋu akpe ɖe wo ŋu woasrɔ̃ nu tso Mawu ŋu ne míede dzi ƒo na wo be woabu tame le nuwɔwɔwo ŋu. Ne amewo tsɔ susu nyui srɔ̃ nu tso nuwɔwɔwo ŋu la, wova kpɔa Mawu ƒe nunya kple ŋusẽ dzea sii. (Rom. 1:19, 20) Aleke míate ŋu akpe ɖe amewo ŋu woakpɔe be mía Wɔla Gã la ƒe nuwɔwɔwo katã wɔ nuku ŋutɔ? Míate ŋu azã agbalẽ si nye Te Ðe Yehowa Ŋu. * Ke hã nusɔsrɔ̃ tso nuwɔwɔwo ŋu ɖeɖe mana amewo nakpɔ ŋuɖoɖo na agbemebiabia ɖefunamewo abe esiwo gbɔna la ene o: Nu ka tae Mawu ɖe mɔ fukpekpe li? Nu kae nye Mawu ƒe tameɖoɖo na anyigba la? Ðe Mawu tsɔa ɖe le eme nama?\n8 Mɔ ɖeka hɔ̃ si dzi amewo ato ase nya nyui si ku ɖe Mawu kple eƒe tameɖoɖowo ŋu gɔme nyuie ye nye Biblia sɔsrɔ̃. Mɔnukpɔkpɔ gã kae nye esi be míakpe ɖe amewo ŋu woakpɔ ŋuɖoɖo na woƒe biabiawo! Gake be míaɖo nyaselawo ƒe dzi gbɔ la, ele be míawɔ nu si yi ŋgɔ wu nyateƒea ŋu nya gbɔgblɔ na wo ko; ele be míana woakpɔ kakaɖedzi le nyateƒea ŋu. (2 Tim. 3:14) Míate ŋu awɔ esia nyuie ne míesrɔ̃a Yesu ƒe kpɔɖeŋu. Nu ka tae Yesu kpɔ dzidzedze? Susu ɖekae nye be ewɔ nyabiasewo ŋu dɔ nyuie. Aleke míate ŋu asrɔ̃e?\nNYANYUIGBLƆLA KPƆDZIDZEDZEWO WƆA NYABIASEWO ŊU DƆ NYUIE\n9. Nu kae wòle be míawɔ ne míedi be míakpe ɖe amewo ŋu woase nya nyuia?\n9 Nu ka tae wòle be míawɔ nyabiasewo ŋu dɔ le nya nyuia gbɔgblɔ me abe ale si Yesu wɔe ene? Bu kpɔɖeŋu sia ŋu kpɔ: Wò ɖɔkta gblɔ na wò be nya nyui aɖe le ye si na wò. Ebe yeate ŋu ada wò dɔlélea na wò ne yewɔ dɔ na wò. Àte ŋu axɔ edzi ase. Gake tsɔe be edo ŋugbe ma na wò esi mebia nya aɖeke wò tso dɔ si lém nèlea ŋu o. Ðe masesẽ na wò be nàka ɖe ɖɔkta sia dzi oa? Ne ɖɔktaa gabi alekeleke hã, ele be wòabia nya aɖewo, ase nu siwo le fu ɖem na wò hafi ate ŋu ana kpekpeɖeŋu si sɔ. Nenema kee hafi míawo hã míate ŋu akpe ɖe amewo ŋu woaxɔ Fiaɖuƒeŋutinya nyuia la, ele be míabi ɖe nya siwo sɔ biabia me, ale be míate ŋu anya kpekpeɖeŋu si tututu wohiã.\nBe míaɖo nyaselawo ƒe dzi gbɔ la, ele be míana woakpɔ kakaɖedzi le nyateƒea ŋu\n10, 11. Vi kae wòaɖe na mí ne míesrɔ̃ ale si Yesu fiaa nui?\n10 Yesu nyae be nyabiase siwo sɔ kpena ɖe nufialaa ŋu be wòanya nusrɔ̃via nyuie wu eye wòganana nusrɔ̃via kpɔa gome le numedzodzroa me. Le kpɔɖeŋu me, esi Yesu di be yeafia ɖokuibɔbɔ yeƒe nusrɔ̃lawo la, edo ŋgɔ bia nya aɖe si ana woabu tame la wo. (Marko 9:33) Eye esi Yesu di be yeafia Petro ale si wòabu gɔmeɖosewo ŋui la, ebia nya aɖee hedo ŋuɖoɖo vovovowo ɖe egbɔ. (Mat. 17:24-26) Ɣebubuɣi esi Yesu di be yeanya nu si le yeƒe nusrɔ̃lawo ƒe dzi me la, ebia nya vovovo wo be yeana woaɖe woƒe susu agblɔ. (Mixlẽ Mateo 16:13-17.) Esi Yesu wɔ nyabiasewo ŋu dɔ eye wòna numeɖeɖewo kpee la, ewɔ nu si yi ŋgɔ wu nyateƒenyawo gbɔgblɔ na ameawo dzro ko. Eɖo woƒe dzi gbɔ, eye wòʋã wo wowɔ tɔtrɔwo le woƒe agbe me.\n11 Ne míesrɔ̃ Yesu to nyabiasewo ŋu dɔ wɔwɔ nyuie me la, míeɖoa taɖodzinu etɔ̃ ya teti gbɔ. Míanya ale si míakpe ɖe amewo ŋu nyuie wu, míaxe mɔ na amewo be woagatsi dzeɖoɖoa nu o, eye míakpe ɖe ɖokuibɔbɔlawo ŋu woanya nu si woawɔ wòaɖe vi na wo. Bu kpɔɖeŋu etɔ̃ siwo gbɔna, siwo ɖe ale si míate ŋu awɔ nyabiasewo ŋu dɔ nyuie fia, la ŋu kpɔ.\n12-14. Aleke nàte ŋu akpe ɖe viwò ŋu kakaɖedzi nasu esi le nya nyuia gbɔgblɔ me? Gblɔ eƒe kpɔɖeŋu.\n12 Kpɔɖeŋu 1: Ne dzilae nènye eye viwò ƒewuivi va gblɔ na wò be yemenya ale si yeaɖe eme na yeƒe sukuxɔmehatiwo be Wɔla aɖee wɔ nuwo o la, nu kae nàwɔ? Àdi godoo be yeakpe ɖe eŋu kakaɖedzi nasu esi le nya nyuia gbɔgblɔ me. Eya ta esi nàhe nya ɖe eŋu alo aɖo aɖaŋu nɛ enumake teƒe la, ɖe manyo be nàsrɔ̃ Yesu ƒe kpɔɖeŋu to nyabiase siwo ana wòaɖe eƒe susu agblɔ la biabia me oa? Aleke nàte ŋu awɔ esiae?\n13 Ne wò kple viwòa miexlẽ Te Ðe Yehowa Ŋu gbalẽa ƒe akpa aɖewo vɔ la, biae wòagblɔ emenya siwo wɔ dɔ ɖe edzi wu. Kpe ɖe eŋu wòakpɔ susu siwo tae wòka ɖe edzi ŋutɔŋutɔ be Wɔla aɖe li kple nu si tae wòdi be yeawɔ Mawu ƒe lɔlɔ̃nu. (Rom. 12:2) Na viwòa nanya be susu siwo ta wòxɔ Mawu dzi se ɖo la ate ŋu ato vovo na tɔwòwo.\n14 Gblɔ na viwòa be ne ele dze ɖom kple eƒe sukuxɔmehati aɖe la, ate ŋu awɔ numedzodzromɔnu si nèzã la ŋu dɔ. Ate ŋu adzro kpeɖodzinya aɖewo me eye wòazã nyabiase siwo ana amea naɖe eƒe susu agblɔ. Le kpɔɖeŋu me, ate ŋu abia tso eƒe sukuxɔmehatia si be wòaxlẽ Te Ðe Yehowa Ŋu gbalẽa ƒe axa 173 ƒe memama 12 lia. Eyome viwòa ate ŋu abiae be: “Nyateƒee wònye be nyatakaka siwo katã le agbalẽdzraɖoƒe siwo le xexea me katã la ate ŋu anɔ amegbetɔ ƒe ahɔhɔ̃ me eye eƒe nyatakakadzadzraɖoɖi ƒe ŋutetea mele gbɔgblɔ me oa?” Ðewohĩ aɖo eŋu be ɛ̃. Azɔ viwòa agate ŋu abia be: “Èsusu be amegbetɔ ƒe ahɔhɔ̃ si nye nu wɔnuku si ƒe ŋutete mele gbɔgblɔ me o la dzɔ le eɖokui sia.” Ne miewɔa wɔwɔfia siawo tɔgbi edziedzi la, àte ŋu akpe ɖe viwòa ŋu kakaɖedzi nasu esi ne ele dze ɖom kple amewo tso eƒe dzixɔsewo ŋu. Ne èna hehee be wòawɔ nyabiasewo ŋu dɔ nyuie la, esia akpe ɖe eŋu wòawɔ nya nyui gbɔgblɔ dɔa ade goe.\n15. Aleke míate ŋu awɔ nyabiasewo ŋu dɔ atsɔ akpe ɖe ame si mexɔ Mawu dzi se o la ŋu?\n15 Kpɔɖeŋu 2 lia: Le míaƒe ɖaseɖiɖidɔa me la, míate ŋu ado go ame aɖe si meka ɖe Mawu ƒe anyinɔnɔ dzi o, alo ame si mexɔ Mawu dzi se o. Mele be esia natsi míaƒe dzeɖoɖoa nu o, ke boŋ míate ŋu abia amea bubutɔe be, tso ɣekaɣie mexɔ Mawu dzi se o, eye nu ka tae? Ne míese eƒe ŋuɖoɖowo eye míekafui ɖe eƒe susuawo ta vɔ la, míate ŋu abiae be, ɖe madi be yeaxlẽ agbalẽ aɖe si ɖo kpe edzi be ɖe wowɔ nu gbagbewo oa? Ne elɔ̃ la, míate ŋu atsɔ Was Life Created? alo Origin of Life la nɛ. Nya siwo wobia ŋuɖɔɖotɔe kple tufafa la ate ŋu anɔ abe safui si aʋu amewo ƒe dzi be woaxɔ nya nyuia ene.\n16. Nu ka tae mele be míana míaƒe Biblia nusrɔ̃viwo naxlẽ ŋuɖoɖoawo tso nusrɔ̃gbalẽa me tẽe ko o?\n16 Kpɔɖeŋu 3 lia: Ne míele Biblia srɔ̃m kple amewo la, ɖewohĩ míadi be nusrɔ̃via naxlẽ ŋuɖoɖoawo tso nusrɔ̃gbalẽa me tẽe. Gake esia wɔwɔ ate ŋu axe mɔ ɖe nusrɔ̃via ƒe gbɔgbɔmeŋgɔyiyi nu. Nu ka tae? Elabena nusrɔ̃vi si xlẽa ŋuɖoɖoawo ko eye medea ŋugble tso nyaawo ŋu o la mate ŋu ali ke nyuie le gbɔgbɔ me o. Ne edo go yometiti la, ate ŋu ayrɔ le gbɔgbɔ me abe ale si ati yrɔna le dzoxɔxɔ nu ene. (Mat. 13:20, 21) Be esia nagadzɔ o la, ele be nàbia nusrɔ̃via wòagblɔ eƒe susu tso nu si srɔ̃m wòle ŋu. Dze agbagba nànya ne elɔ̃ ɖe nufiamea dzi ŋutɔŋutɔ. Vevietɔ wu la, na wòagblɔ nu si tae wòlɔ̃ ɖe nya aɖe dzi loo alo melɔ̃ o. Eyome kpe ɖe eŋu wòade ŋugble le Ŋɔŋlɔawo ŋu ale be eya ŋutɔ naɖo nyataƒonya si sɔ gbɔ mlɔeba. (Heb. 5:14) Ne míewɔa nyabiasewo ŋu dɔ nyuie la, míaƒe nusrɔ̃viwo ate ŋu ali ke sesĩe ɖe xɔse la me eye woanɔ te ɖe tsitretsiɖeŋula siwo adi be yewoakplɔ wo atrae la nu. (Kol. 2:6-8) Nu kawo hãe míagate ŋu awɔ ale be míawɔ nya nyui gbɔgblɔ dɔa ade goe?\nNYANYUIGBLƆLA KPƆDZIDZEDZEWO KPENA ÐE WO NƆEWO ŊU\n17, 18. Ne èzɔ kple nɔvi aɖe le gbeadzi la, aleke miate ŋu awɔ dɔa aduadu?\n17 Yesu dɔ eƒe nusrɔ̃lawo eveeve be woaɖaɖe gbeƒã. (Marko 6:7; Luka 10:1) Emegbe apostolo Paulo ƒo nu tso eƒe ‘hadɔwɔla’ siwo “ʋli [kplii] aduadu le nya nyui la” gbɔgblɔ me ŋu. (Flp. 4:3) Le ɖekawɔwɔ me kple Ŋɔŋlɔawo me kpɔɖeŋu siawo la, le ƒe 1953 me la, wowɔ ɖoɖo be Fiaɖuƒegbeƒãɖelawo nana hehe nɔvi bubuwo le subɔsubɔdɔa me.\n18 Ne èzɔ kple nɔvi Kristotɔ aɖe le gbeadzi la, aleke miate ŋu awɔ dɔa aduadu? (Mixlẽ 1 Korintotɔwo 3:6-9.) Ne wò zɔhɛa le ŋɔŋlɔ aɖe xlẽm la, wò hã ʋu wò Biblia nànɔ edzi kpɔm. Ne wò zɔhɛa le nu ƒom alo ne aƒemenɔlaa le nu ƒom la, na wò susu nanɔ wo ŋu bliboe, ale be ne eva hiã la, nàkpe ɖe eŋu miaɖo aƒemenɔlaa ƒe nyaawo ŋu. (Nyagb. 4:12) Gake ele be nàɖɔ ŋu ɖo: Mèganɔ nya xɔm le wò zɔhɛa nu madzemadzee nenye be ele nu me ɖem o. Ne ètsɔ dzitsitsi le nu dem dzeɖoɖoa me akpa la, esia ate ŋu aɖe dzi le gbeƒãɖela kemɛa ƒo alo ana aƒemenɔlaa natɔtɔ. Ɣeaɖewoɣi la, ate ŋu ahiã be nàde nu dzeɖoɖoa me. Ke hã ne ètiae be yeawɔ esia la, gblɔ nya ɖeka eve aɖewo ko. Eyome nàɖe mɔ na wò zɔhɛa wòayi numedzodzroa dzi.\n19. Nu kae wòle be wòanɔ susu me na mí, eye nu ka tae?\n19 Aleke miate ŋu akpe ɖe mia nɔewo ŋu ne mietso aƒe aɖe me yina bubu me? Ðe manyo be miazã ɣeyiɣi ma atsɔ adzro ale si miawɔ miaƒe dzeɖonya naganyo ɖe edzi me oa? Miganɔ nya ɖedzileameƒowo gblɔm tso anyigbamamaa me tɔwo ŋu o. Ƒo asa na nuƒoƒo tso gbeƒãɖela bubuwo ƒe gbɔdzɔgbɔdzɔwo hã ŋu. (Lod. 18:24) Anyo be wòanɔ susu me na mí be anyigoewo ko mí katã míenye. Yehowa ve mía nu ale gbegbe be wòtsɔ subɔsubɔdɔ xɔasi si nye nya nyui gbɔgblɔ dɔa de mía si. (Mixlẽ 2 Korintotɔwo 4:1, 7.) Eya ta mina mí katã míakpɔ ŋudzedze ɖe kesinɔnu xɔasi sia ŋu eye míawɔ míaƒe ŋutete ɖe sia ɖe be míawɔ nya nyui gbɔgblɔ dɔa ade goe.\n^ mm. 7 Alo agbalẽ gbadza siwo nye Was Life Created? (La vie a-t-elle été créée ?) kple The Origin of Life—Five Questions Worth Asking (Cinq questions à se poser sur l’origine de la vie).


Biblia—Nu Si Koŋ Akpe Ðe Ame Siwo Le Nu Xam La Ŋu\nVEVE SI AME SENA NE EƑE AME VEVI AÐE KU LA NYE NU SI ŊU NUMEKULAWO LE NU ME KUM TSOE VEVIE LE ŊKEKE SIAWO ME. Ke hã, abe ale si míegblɔe va yi ene la, zi geɖe la, aɖaŋuɖola nyuitɔ ƒe aɖaŋuɖoɖowo wɔa ɖeka kple esi dze le blemagbalẽ aɖe si nye Biblia, si ƒe nyawo gaɖea vi la me. Esia gate gbe ɖe ale si Biblia ƒe mɔfiamewo nu meyi na gbeɖe o la dzi. Aɖaŋuɖoɖo gbogbo aɖewo siwo dzi míate ŋu aka ɖo la le Biblia me. Aɖaŋu siwo wòɖo la, megale teƒe bubu aɖeke o eye woate ŋu afa akɔ na ame siwo le nu xam.\nEka ɖe edzi na mí be míaƒe ame vevi siwo ku la, mele fu kpem o\nBiblia gblɔ le Nyagblɔla 9:5 be: “Kukuawo meganya naneke kura o.” Woƒe “tamesusuwo katã nu yina.” (Psalmo 146:4) Esia sɔ kple nya si Biblia gblɔ be ku sɔ kple alɔ̃dɔdɔ la.—Yohanes 11:11.\nMawu si lɔ̃a ame la dzixɔse si me sẽ nana ame kpɔa akɔfafa\nBiblia gblɔ le Psalmo 34:15 be: “Yehowa * ƒe ŋkuwo le ame dzɔdzɔewo ŋu, eye eƒe towo le woƒe ɣlidodowo ŋu.” Gbedodoɖa mele abe ale si míagblɔ míaƒe dzimenya na ame aɖe be míaƒe dzi nadze eme alo aɖɔ míaƒe susu ɖo ko o. Ekpena ɖe mía ŋu be mí kple mía Wɔla, ame si ate ŋu azã eƒe ŋusẽ atsɔ afa akɔ na mí la, dome nɔna nyuie.\nMíele mɔ kpɔm na etsɔme nyui aɖe\nBu ɣeyiɣi aɖe si ava le etsɔme esime woafɔ ame siwo le yɔdowo me la ɖe tsitre woagava nɔ agbe le anyigba dzi la ŋu kpɔ! Biblia ƒo nu tso nya sia ŋu zi geɖe. Biblia ɖɔ ale si nɔnɔmea anɔ le anyigba dzi ɣemaɣi be Mawu “atutu aɖatsi sia aɖatsi ɖa le [míaƒe] ŋkume, eye ku maganɔ anyi akpɔ o, konyifafa kple ɣlidodo kpakple vevesese hã maganɔ anyi o.”—Nyaɖeɖefia 21:3, 4.\nAme geɖe siwo xɔ Yehowa, Mawu si ŋu Biblia ƒo nu tsoe dzi se la va srɔ̃ ale si woanɔ te ɖe woƒe nuxaxa nu esi wova nya nu tso ale si woafɔ woƒe ame vevi siwo ku la ɖe tsitre ŋu eye wole mɔ kpɔm nɛ. Le kpɔɖeŋu me, Ann si srɔ̃ xɔ ƒe 65 eye wòku la gblɔ be: “Biblia ka ɖe edzi nam be míaƒe ame vevi siwo ku la mele fu kpem o eye Mawu afɔ ame siwo katã le eƒe susu me la ɖe tsitre. Nu siawo vaa susu me nam ne mebu ame si ku nam la ŋu, eye esia wɔnɛ be metea ŋu nɔa te ɖe nu si dzɔ ɖe dzinye va yi la nu!”\nTiina si ŋu míeƒo nu tsoe le nyati siawo me gblɔ be: “Tso esime Timo kua, mekpɔe be Mawu lém ɖe te. Meka ɖe edzi bliboe be Yehowa kpe ɖe ŋunye le nɔnɔ sesẽ ma me. Eye ŋugbe si Biblia do tso tsitretsitsia ŋu la nye nu ŋutɔŋutɔ nam. Edoa ŋusẽm be manɔ mɔ kpɔm na gbe si gbe magakpɔ Timo ake.”\nEƒe nya siawo wɔ ɖeka kple ame miliɔn geɖe siwo ka ɖe Biblia dzi la tɔ. Ne èsusu be nya siwo Biblia gblɔ menye nyateƒe o alo be wonye drɔ̃eƒenyawo la, ke ele be wò ŋutɔ nàku nu me akpɔe ɖa be ɖe aɖaŋu kple ŋugbe siwo wòdo la le eme hã. Àva kpɔe be Bibliae nye agbalẽ nyuitɔ si akpe ɖe ame siwo le nu xam la ŋu.\nÀTE ŊU ASRƆ̃ NU GEÐE TSO ALE SI WOAVA FƆ AME KUKUWO LA ŊU\nKpɔ video bubu siwo ƒo nu tso nya sia ŋu le míaƒe nyatakakadzraɖoƒe si nye jw.org/ee\nBiblia do ŋugbe be ɣeyiɣi aɖe ava si míagakpɔ míaƒe ame vevi siwo ku\nNu kae dzɔna ɖe ame dzi ne eku? Ale si Biblia ɖo nya sia ŋu eme kɔ la faa akɔ na ame eye wòdea dzi ƒo na ame\nÀkpɔe le AGBALẼWO > VIDEOWO (Ʋu Videowo: Biblia > Biblia Ƒe Nufiafiawo)\nÀDI BE YEASE NYA NYUIA?\nEsi wònye be nya vɔ̃wo bɔ ɖe, afi kae míate ŋu ase nya nyuie le? Video sia he susu yi Nya Nyui Si Tso Mawu Gbɔ! ƒe agbalẽ gbadzaa dzi\nÀkpɔe le AGBALẼWO > VIDEOWO (Ʋu Videowo: Míaƒe Kpekpewo Kple Subɔsubɔdɔa > Ðaseɖiɖi Ƒe Dɔwɔnuwo)\n^ mm. 7 Biblia na míenya be Mawu ƒe ŋkɔ ŋutɔŋutɔe nye Yehowa.\nNe wò ame vevi aɖe ku la, ale si màgate ŋu aƒo nu kplii, akpɔ dzidzɔ kplii, alo alée o la tena ɖe ame dzi ŋutɔ. Gake mɔkpɔkpɔ aɖe le Biblia me na mí.\nƉoe Ɖe Amewo Ɖoe Ɖe Amewo Nu Si Koŋ Akpe Ðe Ame Siwo Le Nu Xam La Ŋu


Samuel Yi Edzi Wɔ Nu Nyui | Fia Nu Viwòwo\nGBE BUBU Abkhaz Abui Acholi Afrikaans Ahanta Ajië Albanian Altai Alur Amharic Arabic Armenian Armenian (West) Assamese Ateso Aukan Aymara Azerbaijani Azerbaijani (Cyrillic) Balinese Bambara Baoule Bashkir Basque Bassa (Cameroon) Bassa (Liberia) Batak (Karo) Batak (Simalungun) Batak (Toba) Bengali Biak Bicol Bislama Bissau Guinean Creole Bomu Boulou Bulgarian Bété Cambodian Catalan Cebuano Changana (Mozambique) Chavacano Chichewa Chin (Hakha) Chin (Tiddim) Chin (Zotung) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitonga (Zimbabwe) Chitumbuka Chokwe Chol Chopi Chuabo Cibemba Cinamwanga Cinyanja Comorian (Ngazidja) Croatian Czech Dangme Danish Dayak Ngaju Digor Diola Douala Drehu Dusun Dutch Edo Efik Emberá (Catío) Esan Estonian Eŋlisi Eʋegbe Faroese Fijian Finnish Fon Frafra Franse Ga Galician Garifuna Georgian German Gitonga Greek Greenlandic Guarani Guarani (Bolivia) Guerze Gujarati Gun Guna Haitian Creole Hausa Hebrew Herero Hiligaynon Hindi Hiri Motu Hmong (Ɣi) Huastec (San Luis Potosi) Hungarian Iban Ibanag Ibinda Icelandic Igbo Iloko Indonesian Irish Isoko Italian Japanese Javanese Jula Kabardin-Cherkess Kabyle Kachin Kalanga (Zimbabwe) Kannada Karen (S'gaw) Kazakh Kazakh (Arabic) Kekchi Khana Kikamba Kikaonde Kikongo Kikuyu Kiluba Kimbundu Kinande Kinyarwanda Kipende Kirghiz Kiribati Kirundi Kisi Kisii Kongo Korean Kpelle Krio Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lamba Laotian Latvian Lenje Lhukonzo Lingala Lithuanian Lomwe Lovari Low German Luganda Lugbara Lunda Luo Luvale Macedonian Macua Malagasy Malay Malayalam Maltese Mam Mambwe-Lungu Mandjak Maninkakan (Eastern) Mapudungun Marathi Marshallese Mauritian Creole Maya Mazahua Mazatec (Huautla) Mbukushu Mbunda Mende Miskito Mixe Mixtec (Guerrero) Mixtec (Huajuapan) Mizo Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nengone Nepali Ngabere Ngangela Nias Nicobarese Nigerian Pidgin Niuean Norwegian Nyaneka Nyungwe Nzema Oromo Ossetian Otetela Otomi (Mezquital Valley) Pangasinan Papiamento (Aruba) Papiamento (Curaçao) Pemon Pennsylvania German Piaroa Pidzin (Kamerun) Polish Portuguese Pular Punjabi Punjabi (Shahmukhi) Páez Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Quichua (Pastaza) Quichua (Santiago del Estero) Rapa Nui Rarotongan Romanian Romany (Bulgaria) Romany (Eastern Slovakia) Romany (Macedonia) Romany (Macedonia) Cyrillic Romany (Northern Greece) Romany (Southern Greece) Runyankore Russian Rutoro Samoan Sangir Sango Saramaccan Sarnami Sena Sepedi Serbian Serbian (Roman) Serer Sesotho (Lesotho) Setswana Seychelles Creole Shona Sidama Silozi Sinhala Slovak Slovenian Soli Solomon Islands Pidgin Somali Spanish Sranantongo Sunda Susu Swahili Swahili (Congo) Swati Swedish Tagalog Tahitian Tajiki Tamil Tandroy Tankarana Tarahumara Tarascan Tatar Telugu Tetun Dili Thai Tigrinya Tiv Tlapanec Toba Tojolabal Tok Pisin Tokelauan Tongan Toraja Totonac Tshiluba Tshwa Tsonga Turkish Turkmen Turkmen (Cyrillic) Tuvaluan Tuvinian Twi Tzeltal Tzotzil Uighur (Cyrillic) Ukrainian Umbundu Urdu Urhobo Uzbek Valencian Venda Vezo Vietnamese Wallisian Waray-Waray Wayuunaiki Welsh Wichi Wolaita Wolof Xhosa Xârâcùù Yoruba Zapotec (Isthmus) Zapotec (Lachiguiri) Zulu\nTso Samuel ƒe ɖevime la, avɔgbadɔa mee wònɔ eye afi mae wòwɔa dɔ le. Avɔgbadɔ sia mee amewo va subɔa Yehowa le. Ènya nu si dzɔ hafi Samuel va tsi avɔgbadɔa mea? Gbã la, na míasrɔ̃ nu tso Xana si nye Samuel dada ŋu.\nƑe gbogbo aɖewo va yi Xana medzi vi aɖeke o togbɔ be edi vevie be yeadzi vi hã. Eya ta edo gbe ɖa na Yehowa eye wòɖe kuku nɛ be wòakpe ɖe ye ŋu. Egblɔ na Yehowa be ne yedzi ŋutsuvi la yeana wòayi avɔgbadɔa me eye wòawɔ dɔ le afi ma. Yehowa ɖo eƒe gbedodoɖa ŋu nɛ, eye Xana dzi ŋutsuvi. Ena ŋkɔ ɖevia be Samuel. Esi Samuel xɔ ƒe etɔ̃ alo ƒe ene la, Xana kplɔe woyi avɔgbadɔa me be wòasubɔ Mawu le afi ma abe ale si wòdo ŋugbe ene.\nEli ye nye nunɔlagã le avɔgbadɔa me. Via ŋutsu eveawo hã wɔa dɔ le afi ma. Ðo ŋku edzi be avɔgbadɔe nye Mawu ƒe aƒe, afi si amewo subɔa Mawu le, ele be ame siwo nɔa afi ma la nawɔ nu nyui. Gake Eli ƒe viwo wɔa nu gbegblẽwo. Samuel kpɔ nu siwo wonɔ wɔwɔm. Ðe Samuel hã wɔa nu gbegblẽ siwo Eli ƒe viwo wɔna?— Ao, eyi edzi wɔ nu nyui abe ale si edzilawo fiae ene.\nLe wò susu nu la, nu kae wòle be Eli nàwɔ na via eveawo hafi?—Ðe wòle be wòahe to na viawo. Mele be wòaɖe mɔ na wo be woagawɔ dɔ le Mawu ƒe aƒea me azɔ o. Gake Eli mewɔ nu ma o. Eya ta Yehowa do dziku ɖe Eli kple via ŋutsu eveawo ŋu. Yehowa ɖoe be yeahe to na wo.\nSamuel gblɔ Yehowa ƒe nya na Eli\nGbe ɖeka zã me, esi Samuel nɔ alɔ̃ dɔm la, ese ame aɖe yɔe be: ‘Samuel!’ Eƒu du yi Eli gbɔ, ke Eli gblɔ nɛ be: “Nyemeyɔ wò o.” Esia dzɔ zi eve sɔŋ. Esi wògadzɔ zi etɔ̃lia la, Eli gblɔ na Samuel be ne egase gbea la, negblɔ be: ‘Yehowa meɖe kuku, ƒo nu! Wò dɔla kè to ɖi.’ Alea tututue Samuel wɔ. Eye Yehowa gblɔ na Samuel be: ‘Gblɔ na Eli be mahe to na eƒe ƒomea godoo le nu gbegblẽ siwo wowɔ la ta.’ Èsusu be enɔ bɔbɔe na Samuel be wòagblɔ nya sia na Elia?— Ao, menɔ bɔbɔe nɛ o. Togbɔ be Samuel nɔ vɔvɔ̃m hã la, ewɔ nu si Yehowa gblɔ nɛ be wòawɔ. Nya si Yehowa gblɔ la va eme pɛpɛpɛ. Wowu Eli viŋutsu eveawo, eye Eli ŋutɔ hã ku.\nSamuel ɖo kpɔɖeŋu nyui ɖi na mí. Ewɔ nu nyui togbɔ be ekpɔ ame bubuwo nɔ nu gbegblẽ wɔm hã. Ke wò ya ɖe? Ànɔ abe Samuel ene ayi edzi anɔ nu nyui wɔma? Ne èyi edzi le nu nyui wɔm la, àna Yehowa kple dziwòlawo siaa nakpɔ dzidzɔ.\nŊugbe kae Samuel dada do na Yehowa?\nNu kae Samuel kpɔ Eli ƒe viŋutsuwo wonɔ wɔwɔm le avɔgbadɔa me?\nNu kae Yehowa gblɔ na Samuel be wòawɔ?\nKpɔɖeŋu nyui kae Samuel ɖo ɖi na mí?


Xɔ Mawu Dzi Se—Tso Nya Me Le Nunya Me! | Nusɔsrɔ̃\n‘Nɔ ebiam le xɔse me, eye mègake ɖi kura o.’—YAK. 1:6.\nHADZIDZI: 81, 70\nNu ka tae wòle be míalɔ̃ ɖe edzi be nyametsotso nye agbea ƒe akpa aɖe?\nNu ka tae mele be ame bubuwo natso nya me na mí o?\nNu ka tae wòate ŋu ahiã ɣeaɖewoɣi be míatrɔ nyametsotso si míewɔ va yi, eye aleke míate ŋu awɔe?\n1. Nu kae na be Kain mete ŋu tso nya me nyuie o, eye nu kae do tso eme?\nNYAMETSOTSO aɖe dze ŋgɔ Kain: Ele be wòatiae nenye be aɖu eƒe seselelãme vɔ̃a dzi loo alo aɖe mɔ wòakpɔ ŋusẽ ɖe eƒe nuwɔna dzi. Aleke kee wòɖatso nya me o, emetsonua akpɔ ŋusẽ ɖe eƒe agbemeŋkeke mamlɛawo dzi. Abe ale si nènyae ene la, Kain metso nya me nyuie o. Eƒe nyametsotsoa wɔe be Abel, si nye nɔvia wɔnuteƒe la, bu eƒe agbe. Eye Kain ƒe nyametsotsoa gblẽ eya kple Ewɔlaa dome.—1 Mose 4:3-16.\n2. Aleke gbegbee wòle vevie be míasrɔ̃ ale si míatso nya me nyuie?\n2 Egbea, tiatiawo kple nyametsotsowo dzea ŋgɔ míawo hã. Menye wo katãe nyea agbe kple ku ƒe nya o. Ke hã, zi geɖe la, míaƒe nyametsotsowo kple tiatiawo me tsonuwo ate ŋu aɖe vi geɖe na mí loo alo agblẽ nu le mía ŋu vevie. Eya ta, ne míenya ale si míatso nya me nyuie la, ate ŋu ana míakpɔ tomefafa eye míaƒe kuxiwo nanɔ ʋɛ tsɔ wu be tɔtɔ, masɔmasɔwo kple dzigbãnyawo nanɔ fu ɖem na mí ɣesiaɣi.—Lod. 14:8.\n3. (a) Aleke xɔse akpe ɖe mía ŋu míatso nya me nyuie? (b) Biabia kawo me míadzro?\n3 Nu kae akpe ɖe mía ŋu míatso nya me nyuie? Ehiã vevie be míaxɔ Mawu dzi ase, eye míaka ɖe edzi bliboe be edi be yeakpe ɖe mía ŋu eye ŋutete le esi be wòawɔe hã. Tsɔ kpe ɖe eŋu la, ele be míaxɔ Mawu ƒe Nyaa dzi ase ahaka ɖe edzi be Yehowa ƒe mɔwo kple eƒe mɔfiamewo nye nyuitɔ ɣesiaɣi. (Xlẽ Yakobo 1:5-8.) Zi ale si míele tetem ɖe eŋu eye míele eƒe Nyaa lɔ̃m vevie la, zi nenemae míeva kana ɖe edzi be eyae nya nu si nyo na mí. Esia awɔe be ɣesiaɣi si nyametsotso aɖe dze ŋgɔ mí la, míadzro Mawu ƒe Nyaa me gbã hafi atso nya me. Gake aleke míatu nyametsotso nyui wɔwɔ ƒe ŋutetea ɖo? Eye ne míetso nya me le nane ŋu ko la, ɖe esia fia be mele be míatrɔ susu gbeɖe oa?\nEHIÃNA BE MÍ KATÃ MÍATSO NYA ME\n4. Nyametsotso kae dze ŋgɔ Adam, eye nu kae va do tso eme mlɔeba?\n4 Tso amegbetɔwo wɔɣi kee nyametsotso veviwo dzea ŋgɔ amegbetɔwo. Ehiã be Adam natiae nenye be yeaɖo to ye Wɔla loo alo yeaɖo to Xawa. Adam tso nya me ya, gake aleke nèkpɔ eƒe nyametsotsoa? Srɔ̃a si woble la ble enu wòwɔ nyametsotso si me nunya mele kura o, si wɔe be wonyãe le Paradisoa me eye wòva ku hã mlɔeba. Eye eƒe nu vɔ̃a me tsonuwo ƒe gɔmedzedze koe nye ema. Míegale Adam ƒe nyametsotso gbegblẽa me tsonuwo ƒe fu kpem va de asi na egbe.\n5. Aleke wòle be míabu agba si le mía dzi be míatso nya me na mía ɖokui lae?\n5 Ame aɖewo asusui be agbea avivi wu ne ɖe mahiã be míawo ŋutɔwo míatso nya me le naneke ŋu o. Nenemae nèsusua? Ðo ŋku edzi be Yehowa mewɔ amegbetɔwo be woanɔ abe robot-wo, siwo ŋu ŋutete mele be woabu tame ahatso nya me o la ene o. Le nyateƒe me la, Biblia fiaa ale si míawɔ atso nya me nyuie la mí. Yehowa di be míawo ŋutɔwo míatso nya me, eye míawo ŋutɔwo míaƒe viɖe tae. Bu esia ŋuti kpeɖodzi aɖewo ŋu kpɔ.\n6, 7. Tiatia kae wòhiã be blema Israel-viwo nawɔ, eye nu ka tae wòsesẽ na wo be woatso nya me nyuie? (Kpɔ nɔnɔmetata si le nyati sia ƒe gɔmedzedze.)\n6 Esi Israel-viwo va nɔ Ŋugbedodonyigbaa dzi ko la, ehiã be woawɔ nyametsotso vevi aɖe: Woasubɔ Yehowa loo alo woasubɔ mawu bubuwo. (Xlẽ Yosua 24:15.) Esia adze nyametsotso bɔbɔe aɖe. Ke hã, woƒe nyametsotsoa ate ŋu anye agbe alo ku na wo. Le Ʋɔnudrɔ̃lawo ƒe ɣeyiɣia me la, Israel-viwo wɔ nyametsotso gbegblẽ enuenu. Wotrɔ le Yehowa yome hesubɔ alakpamawuwo. (Ʋɔn. 2:3, 11-23) Le kpɔɖeŋu me, de ŋugble le nane si dzɔ emegbe le Mawu ƒe amewo ƒe ŋutinya me esime wòva hiã be woawɔ nyametsotso aɖe ŋu kpɔ. Nyagblɔɖila Eliya tsɔ nu eve ɖo wo ŋkume be woatia ɖeka: Woasubɔ Yehowa loo alo woasubɔ alakpamawu Baal. (1 Fia. 18:21) Eliya ka mo na dukɔa le esi wotsi evedomesi ta. Ðewohĩ awɔ na wò be nyametsotso bɔbɔe ye wònye, elabe Yehowa subɔsubɔe nye nu si me nunya le, si ɖea vi ɣesiaɣi. Le nyateƒe me la, ne ame aɖe bua nuwo ŋu nyuie la, Baal ƒe nu madzroe ʋuu keke wòahayi esubɔla nye ge o. Ke hã, Israel-vi mawo ‘tsi evedomesi.’ Nunyatɔe la, Eliya de dzi ƒo na wo be woatia subɔsubɔ nyuitɔ, si nye Yehowa subɔsubɔ.\n7 Nu ka tae wòanya sesẽ na Israel-vi mawo be woawɔ nyametsotso nyuitɔ? Gbã, womegaxɔ Yehowa dzi se o eye wogbe toɖoɖo eƒe gbe. Womesrɔ̃ Mawu ƒe nya la be nunya kple sidzedze vavãtɔ nasu wo si o; eye womeka ɖe Yehowa dzi hã o. Ne ɖe wonɔ agbe ɖe sidzedze vavãtɔ nu la, anye ne esia akpe ɖe wo ŋu woatso nya me nyuie hafi. (Ps. 25:12) Gawu la, woɖe mɔ dukɔ bubu me tɔwo kpɔ ŋusẽ gbegblẽ ɖe wo dzi alo tso nya me na wo gɔ̃ hã. Amedzrovi siwo nɔ wo dome, siwo menye Yehowa subɔlawo o la kpɔ ŋusẽ gbegblẽ ɖe Israel-viwo ƒe nuŋububu dzi ale gbegbe be wodze ame siwo nɔ trɔ̃ subɔm la yome. Tso gbe aɖe gbe kee Yehowa xlɔ̃ nu wo be nu sia tɔgbi ate ŋu adzɔ.—2 Mose 23:2.\nÐE WÒLE BE AME BUBU NATSO NYA ME NA MÍA?\n8. Nu vevi kae míesrɔ̃ ku ɖe nyametsotso ŋu le Israel-viwo ƒe ŋutinya me?\n8 Nufiame vevi aɖe le kpɔɖeŋu siwo me míedzro fifia me na mí. Míawo ŋutɔwo ƒe agbae wònye be míatso nya me na mía ɖokui, eye Ŋɔŋlɔawo me sidzedze vavãtɔe ana míatso nya me nyuie le nunya me. Galatiatɔwo 6:5 gblɔ na mí be: “Ame sia ame atsɔ eya ŋutɔ ƒe agba.” Mele be míadro agba si le mía dzi be míatso nya me na mía ɖokui la ɖe ame bubuwo dzi o. Ke boŋ, ele be míawo ŋutɔwo míanya nu si le eteƒe le Mawu ŋkume eye míatiae be míawɔe.\n9. Nu ka tae afɔku le eme be míana ame bubuwo natso nya me na mí?\n9 Aleke wòate ŋu adzɔ be míaɖe mɔ ame bubuwo natso nya me na mí? Mía hatiwo ate ŋu aƒo nya ɖe mía nu be míawɔ nyametsotso gbegblẽ. (Lod. 1:10, 15) Ke hã, aleke kee amewo ɖaƒo nya ɖe mía nui o, míaƒe agbanɔamedzie wònye be míawɔ dzitsinya si míetsɔ Biblia na hehee la ŋu dɔ. Zi geɖe ne míeɖe mɔ ame bubuwo tso nya me na mí la, efia be míetiae be ‘míadze wo yome.’ Gake tiatia sia ate ŋu anye afɔku na mí.\n10. Nu ka ŋue Paulo xlɔ̃ nu Galatiatɔwo le?\n10 Apostolo Paulo na Galatiatɔwo nyae nyuie be ne woɖe mɔ ame bubuwo tso nya me na wo la, agblẽ nu le wo ŋu. (Xlẽ Galatiatɔwo 4:17.) Hamea me tɔ aɖewo dze agbagba be yewoatso nya me na ame bubuwo ale be yewoahe wo ɖa le apostoloawo ŋu. Nu ka tae? Ðokuitɔdila mawo nɔ bubu dim na wo ɖokuiwo. Womekpɔ mɔ awɔ esia o, eye womede bubu gome si le wo nɔvi Kristotɔwo si be woawo ŋutɔwo natso nya me na wo ɖokuiwo la ŋu o.\n11. Aleke míate ŋu akpe ɖe ame bubuwo ŋu be woatso nya me na wo ɖokuiwo?\n11 Mí katã míate ŋu asrɔ̃ nu tso kpɔɖeŋu nyui si apostolo Paulo ɖo ɖi la me. Enyae be gome le ye nɔvi haxɔsetɔwo si be woatso nya na wo ɖokuiwo, eya ta ede bubu woƒe gomenɔamesia ŋu. (Xlẽ 2 Korintotɔwo 1:24.) Ne hamemetsitsiwo le aɖaŋu ɖom na nɔviawo le nya siwo ka woawo ŋutɔwo ŋu la, ele be woasrɔ̃ kpɔɖeŋu ma. Edzɔa dzi na hamemetsitsiwo be yewoahe nɔviawo ƒe susu ayi Biblia me mɔfiamewo dzi. Ke hã, woɖɔa ŋu ɖo heɖea mɔ na nɔviawo be woawo ŋutɔwo natso nya me na wo ɖokuiwo. Susu le eme, elabena ame siwo nyaa ka la ŋutɔe atsɔ emetsonua, eɖanye nyui alo vɔ̃ o. Nufiame vevi aɖee nye esi: Míate ŋu akpe ɖe nɔviwo ŋu woanya Ŋɔŋlɔawo me mɔfiame alo aɖaŋuɖoɖo siwo hiã alo ahe woƒe susu ayi wo dzi. Ke hã, gome le wo si be woatso nya me na wo ɖokuiwo, eye woƒe agbae wònye. Ne wotso nya me nyuie la, aɖe vi na wo. Eme kɔ ƒãa be, ne míesusuna be míekpɔ mɔ atso nya me na mía nɔviwo la, ele be míatrɔ susu.\nHamemetsitsi lɔ̃ameawo kpena ɖe nɔviawo ŋu wosrɔ̃a ale si woatso nya me na wo ɖokuiwo (Kpɔ memama 11)\nMÈGAÐE MƆ WÒ SESELELÃME NAKPƆ ŊUSẼ ÐE WÒ NYAMETSOTSOWO DZI O\n12, 13. Nu ka tae afɔku le eme be míatso nya me le nya veviwo ŋu ne míedo dziku alo dzi ɖe le mía ƒo?\n12 Nya aɖe si ame geɖe lɔ̃a gbɔgblɔ ye nye: Ðo to wò dzi. Gake nya ma dzi wɔwɔ ate ŋu agblẽ nu le ame ŋu. Eye le mɔ aɖe nu la, esia tsi tsitre ɖe Ŋɔŋlɔawo ŋu. Biblia xlɔ̃ nu mí be míagaɖe mɔ míaƒe dzi madebliboa alo seselelãme nakpɔ ŋusẽ ɖe míaƒe nyametsotsowo dzi o. (Lod. 28:26) Eye Biblia na míenya nu wɔnublanui siwo dona tso toɖoɖo ame ƒe dzi me. Kuxiae nye be, le amegbetɔ madeblibowo gome la, ‘dzi la nye alakpatɔ wu nuwo katã, eye enu menya léna o.’ (Yer. 3:17; 13:10; 17:9; 1 Fia. 11:9) Eya ta, nu kae ate ŋu ado tso eme ne míewɔa nu sia nu si míaƒe dzi gblɔ na mí be míawɔ?\n13 Kristotɔ ƒe dzi wɔa akpa vevi aɖe, elabena Yehowa de se na mí be míalɔ̃ ye kple dzi blibo eye míalɔ̃ mía havi abe mía ɖokui ene. (Mat. 22:37-39) Ke hã, mawunyakpukpui siwo dze le memama si do ŋgɔ me la me nyawo te gbe ɖe edzi be afɔku le eme ne míeɖe mɔ míaƒe seselelãmewo kpɔ ŋusẽ ɖe míaƒe tamesusu kple nuwɔnawo dzi. Le kpɔɖeŋu me, nu kae ate ŋu adzɔ ne míewɔ nyametsotso aɖe esime dzi le mía kum? Ne míewɔ nu alea kpɔ la, ekema míawo ŋutɔwo míenya nu si ate ŋu ado tso eme. (Lod. 14:17; 29:22) Alo ɖe wòate ŋu adzɔ be míatso nya me nyuie esime dzi ɖe le mía ƒoa? (4 Mose 32:6-12; Lod. 24:10) Ðo ŋku edzi be Mawu ƒe Nyaa de dzi ƒo na mí be míaɖe mɔ “Mawu ƒe se la” nafia mɔ míaƒe tamesusu. (Rom. 7:25) Eme kɔ ƒãa be, ne míedo dziku alo dzi ɖe le mía ƒo hafi míetso nya me le nya veviwo ŋu la, esia ate ŋu akpɔ ŋusẽ gbegblẽ ɖe míaƒe nyametsotsowo dzi.\nNE EHIÃ BE MÍATRƆ SUSU\n14. Aleke míewɔ nya be ɣeaɖewoɣi la, asɔ be míatrɔ nyametsotso aɖe si míewɔ va yi?\n14 Ele vevie be míatso nya me nyuie. Ke hã, ema mefia be ne míenya tso nya me le nane ŋu ko la, mímate ŋu atrɔe gbeɖe o. Ɣeaɖewoɣi la, ahiã be míagbugbɔ alé ŋku ɖe nyametsotso aɖe si míewɔ ŋu eye míawɔ tɔtrɔ ne ehiã. Bu kpɔɖeŋu si Yehowa ɖo ɖi le ale si wòwɔ nu kple Niniwetɔwo le Yona ƒe ŋkekea me ŋu kpɔ. “Esi Mawu vavã la kpɔ nu si wowɔ, ale si woɖe asi le woƒe zɔzɔme vɔ̃ɖi la ŋu la, Mawu vavã la gbugbɔ bu vɔ̃ si wòbe yeahe vɛ la ŋu, eye megahee vɛ o.” (Yona 3:10) Esi Yehowa kpɔ ale si Niniwetɔwo trɔ dzi me la, etrɔ nu si wòɖo be yeawɔ la. Le esia wɔwɔ me la, eɖee fia be yeda sɔ eye wòɖe eƒe ɖokuibɔbɔ kple nublanuikpɔkpɔ hã fia. To vovo na ale si wòle le amegbetɔ geɖe gome la, Mawu mewɔa nyametsotso siwo me nunya mele gbeɖe o, ne edo dziku gɔ̃ hã.\n15. Nu ka tae wòate ŋu ahiã be míatrɔ nyametsotso aɖe si míewɔ va yi?\n15 Nɔnɔme aɖewo ate ŋu ana wòava hiã be míagbugbɔ alé ŋku ɖe tiatia alo nyametsotso aɖe si míewɔ ŋu. Ðewohĩ nuwo megava le abe ale si wonɔ tsã ene o. Ɣeaɖewoɣi la, Yehowa hã trɔa nu si wòɖo be yeawɔ ne nɔnɔmeawo trɔ. (1 Fia. 21:20, 21, 27-29; 2 Fia. 20:1-5) Ðewohĩ nyatakaka yeye aɖewo va su mía si, si na míekpɔe be susu le eme be míatrɔ nyametsotso aɖe si míewɔ va yi. Le kpɔɖeŋu me, woka aʋatso ɖe Saul ƒe tɔgbuiyɔvi Mefiboset si na Fia David. Gake esi David va nyanyateƒea emegbe la, etrɔ nyametsotso si wòwɔ va yi. (2 Sam. 16:3, 4; 19:24-29) Ɣeaɖewoɣi la, nunya le eme be míawɔe nenema.\n16. (a) Mɔfiame nyui kawoe ate ŋu akpe ɖe mía ŋu míatso nya me nyuie? (b) Nu ka tae wòahiã be míagbugbɔ alé ŋku ɖe nyametsotso siwo míewɔ va yi ŋu, eye aleke míawɔe?\n16 Mawu ƒe Nyaa ɖoa aɖaŋu na mí be míagatsɔ dzitsitsi atso nya me le nya veviwo ŋu o. (Lod. 21:5) Zi geɖe la, ne míegbɔ dzi ɖi bu nya bliboa kple nya siwo katã do ƒome kplii ŋu nyuie la, míaƒe nyametsotsoa anye nyuitɔ. (1 Tes. 5:21) Hafi ƒome ƒe ta natso nya me le afɔ si wòaɖe ŋu la, ele be wòadi ɣeyiɣi aku Ŋɔŋlɔawo me, awɔ numekuku le Kristotɔwo ƒe agbalẽwo me, eye wòabia ƒomea me tɔ bubuwo hã ƒe susu le nyaa ŋu. Ðo ŋku edzi be Mawu gblɔ na Abraham be wòaɖo to srɔ̃a. (1 Mose 21:9-12) Ele be hamemetsitsiwo hã nadi ɣeyiɣi aku nu me. Eye ne wonye nugɔmesela siwo bɔbɔa wo ɖokuiwo la, mawɔ na wo be ne yewonɔ te ɖe nyatakaka yeye siwo va su yewo si la dzi wɔ tɔtrɔ le nyametsotso si yewowɔ va yi ŋu la, yewoava ɖu ŋukpe o. Ele be woalɔ̃ faa atrɔ woƒe susu kple nyametsotso si wowɔ va yi ne esɔ nenema, eye ele be mí katã míasrɔ̃ woƒe kpɔɖeŋu le go sia me. Esia ate ŋu ado ŋutifafa kple ɖekawɔwɔ ɖe ŋgɔ le hamea me.—Dɔw. 6:1-4.\nWƆ NU SI NÈTSO NYA ME BE YEAWƆ LA\n17. Nu kae ate ŋu akpe ɖe mía ŋu be míaƒe nyametsotsowo nanye nyuitɔ?\n17 Nyametsotso aɖewo nyea ŋkubiãnya wu bubuwo. Hafi míawɔ nyametsotso siwo nye ŋkubiãnya la, ehiã be míabu nuwo ŋu nyuie ahado gbe ɖa abia Mawu ƒe kpekpeɖeŋu. Ehiã be Kristotɔ aɖewo natso nya me le ame si woaɖe ŋu alo woatiae nenye be yewoaɖe srɔ̃ loo alo yewomaɖe srɔ̃ o. Nyametsotso vevi bubu si ate ŋu ahe yayra geɖe vɛ ye nye ɣeyiɣiawo katã ƒe subɔsubɔdɔa ƒe akpa si me woaƒo wo ɖokui ɖo kple ɣeyiɣi si me woadze egɔme. Le nya siawo tɔgbi me la, ele vevie be míaka ɖe edzi bliboe be Yehowa gbɔe mɔfiame nyuitɔ tsona, eye ate ŋu akpe ɖe mía ŋu hã. (Lod. 1:5) Esia ta, ele vevie be míawɔ Biblia, si me aɖaŋuɖoɖo nyuitɔ le la ŋu dɔ, eye míado gbe ɖa abia Yehowa ƒe kpekpeɖeŋu. Eye nenɔ susu me na wò be Yehowa ate ŋu ana ŋutete si míehiã la mí be míawɔ nyametsotso siwo wɔ ɖeka kple eƒe lɔlɔ̃nu. Ɣesiaɣi si nèle nyametsotso veviwo wɔm la, anyo be nàbia ɖokuiwò be: ‘Ðe wòaɖe lɔlɔ̃ si le asinye na Yehowa la afia? Ðe wòahe ŋutifafa kple dzidzɔ avɛ na nye ƒomea? Eye ɖe wòaɖee afia be megbɔa dzi ɖi henyoa dɔmea?’\n18. Nu ka tae Yehowa di be míawo ŋutɔwo míatso nya me na mía ɖokui?\n18 Yehowa mezia mía dzi be míalɔ̃ ye ahasubɔ ye o. Míawo ŋutɔwoe atso nya me. Esi wòna tiatiawɔwɔ ƒe ablɔɖe mí ta la, edea bubu gome si le mía si be ‘míawo ŋutɔwo míatiae’ nenye be míasubɔe loo alo míasubɔe o la ŋu, eye ebunɛ be mía ŋutɔwo ƒe agbae wònye. (Yos. 24:15; Nyagb. 5:4) Gake ekpɔa mɔ be míawɔ ɖe nyametsotso si míewɔ le ɖekawɔwɔ me kple yeƒe mɔfiafia la dzi. Ne míexɔe se be Yehowa ƒe mɔwo nye nyuitɔ eye míezɔ ɖe eƒe mɔfiafia dzi la, míate ŋu awɔ nyametsotso nyuiwo eye míali ke le míaƒe mɔwo katã dzi.—Yak. 1:5-8; 4:8.


Àɖe Mawu Ƒe Ŋutikɔkɔe Afiaa?\nGbetakpɔxɔ—Tata Si Míesrɔ̃na | August 15, 2005\nGBE BUBU Albanian Amerika Tokunɔgbe Arabic Armenian (West) Bengali Bicol Bislama Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greenlandic Gujarati Haitian Creole Hiligaynon Hindi Hungarian Icelandic Igbo Indonesian Italian Japanese Kannada Kiluba Kinyarwanda Kirghiz Korean Latvian Lithuanian Malagasy Malayalam Marathi Maya Mizo Mongolian Moore Myanmar Niuean Norwegian Ossetian Pangasinan Papiamento (Aruba) Papiamento (Curaçao) Persian Polish Portuguese Punjabi Rarotongan Romanian Samoan Sepedi Setswana Seychelles Creole Shona Silozi Sinhala Slovak Slovenian Spanish Sranantongo Swahili Swedish Tagalog Tahitian Tatar Telugu Thai Tiv Tshiluba Tsonga Turkish Twi Ukrainian Urdu Vietnamese\n‘Míeɖea Yehowa ƒe ŋutikɔkɔe fiana abe ahuhɔ̃ewo ene.’—KORINTOTƆWO II, 3:18.\n1. Nukae Mose kpɔ, eye nukae dzɔ le ema megbe?\nŊUTEGA wɔdɔɖeamedzi kekeake siwo amewo kpɔ kpɔ dometɔ ɖekae wònye. Esi Mose ɖeka nɔ Sinai-toa tame la, wowɔ didi aɖe si mebɔ o la dzi nɛ. Woɖe mɔ nɛ wòkpɔ nusi amegbetɔ aɖeke mekpɔ kpɔ o—si nye Yehowa ƒe ŋutikɔkɔe. Nyateƒee, Mose mekpɔ Yehowa ŋutɔŋutɔ ya o. Mawu ƒe nɔnɔme wɔ nuku ale gbegbe be ame aɖeke mate ŋu akpɔe aganɔ agbe o. Nusi Yehowa wɔ boŋue nye be etsɔ eƒe “asi” tsyɔ Mose dzi tsɔ kpɔ eta vaseɖe esime Wòto afima va yi, eye edze ƒã be mawudɔla aɖee wòzã tsɔ wɔ esia. Azɔ Yehowa ɖe mɔ na Mose wòkpɔ Mawu ƒe ŋutikɔkɔe ɖeɖefia sia me tsonu. Yehowa to mawudɔla aɖe dzi ƒo nu hã kple Mose. Biblia gblɔ nusi dzɔ kplɔe ɖo ale: “Esi Mose ɖi tso Sinai-toa dzi la, menyae bena, esi [Yehowa ƒo] nu kple ye la, yeƒe mo de asi keklẽ me o.”—Mose II, 33:18–34:7, 29.\n2. Nya kae apostolo Paulo ŋlɔ tso ŋutikɔkɔe si Kristotɔwo ɖena fiana ŋu?\n2 Tsɔe be ènɔ to ma dzi kple Mose. Dzi adzɔ wò ale gbegbe be yekpɔ Ŋusẽkatãtɔ la ƒe atsyɔ̃ wɔnuku la hese eƒe gbe! Bubu gã ka gbegbee nye esi wòanye be woaɖi tso Sinai-toa dzi kple Mose, amesi nye Se ƒe nubabla la ƒe avuléla! Gake ènya be le mɔ aɖewo nu la, Kristotɔwo ɖea Mawu ƒe ŋutikɔkɔe fiana le mɔ aɖe si de ŋgɔ boo wu Mose tɔ kura gɔ̃ hã nua? Nyateƒenya ma si ana míabu tame la dze le lɛta aɖe si apostolo Paulo ŋlɔ me. Eŋlɔe be Kristotɔ amesiaminawo ‘ɖea Yehowa ƒe ŋutikɔkɔe fiana abe ahuhɔ̃ewo ene.’ (Korintotɔwo II, 3:7, 8, 18) Le mɔ aɖe nu la, Kristotɔ siwo si anyigba dzi nɔnɔ ƒe mɔkpɔkpɔ le hã ɖea Mawu ƒe ŋutikɔkɔe fiana.\nAlesi Kristo Ðea Mawu ƒe Ŋutikɔkɔe Fianae\n3. Aleke míewɔ va nya Yehowa le mɔ siwo nu Mose menyae le o?\n3 Aleke míate ŋu aɖe Mawu ƒe ŋutikɔkɔe afiae? Míekpɔ Yehowa alo se nya le enu abe Mose ene kpɔ o. Gake míeva nya Yehowa le mɔ si nu Mose mete ŋu nyae le o nu. Mose ku ƒe 1,500 kloe megbe hafi Yesu do va zu Mesia. Eyata Mose mate ŋu anya alesi Sea ava eme le Yesu, amesi ku heɖe ameƒomea tso nuvɔ̃ kple ku ƒe ameteteɖeanyi wɔnublanuia me la o. (Romatɔwo 5:20, 21; Galatiatɔwo 3:19) Gawu la, Yehowa ƒe tameɖoɖo, si ku ɖe Mesia Fiaɖuƒea ŋu, kple anyigba dzi Paradiso si wòahe vɛ, ƒe ŋutikɔkɔe ƒe akpa sue aɖe koe Mose te ŋu kpɔ. Eyata menye ŋku ŋutɔŋutɔe míetsɔ kpɔa Yehowa ƒe ŋutikɔkɔe o, ke boŋ xɔse si míetu ɖe Biblia ƒe nufiafiawo dzie míetsɔ kpɔnɛ. Gawu la, menye mawudɔla aɖe dzie míawo míeto se Yehowa ƒe gbe o, ke boŋ to Biblia, vevietɔ Nyanyuigbalẽawo, siwo ƒo nu tso Yesu ƒe nufiafiawo kple subɔsubɔdɔa ŋu nyuie ale gbegbe, la dzie.\n4. (a) Aleke Kristotɔ amesiaminawo ɖea Mawu ƒe ŋutikɔkɔe fianae? (b) Mɔ kawo nue amesiwo si anyigba dzi mɔkpɔkpɔ le ate ŋu aɖe Mawu ƒe ŋutikɔkɔe afia le?\n4 Togbɔ be Kristotɔwo meɖea Mawu ƒe ŋutikɔkɔe fiana to woƒe mo si nɔa keklẽm dzi o hã la, woƒe mo klẽna ne wole Yehowa ƒe amenyenye kple tameɖoɖo kɔkɔeawo ŋu nya gblɔm na amewo. Nyagblɔɖila Yesaya gblɔe ɖi tso míaƒe ŋkekea ŋu be Mawu ƒe amewo ‘aɖe gbeƒã Yehowa ƒe ŋutikɔkɔe le dukɔwo dome.’ (Yesaya. 66:19) Gawu la, míexlẽ le Korintotɔwo II, 4:1, 2 be: “Esi subɔsubɔdɔ sia le mía si [ta la,] . . . míegbea ŋukpenanu ɣaɣlawo boŋ, eye míezɔna le aɖaŋu vɔ̃ me o, eye míebaɖa mawunya hã o, hafi boŋ míetsɔa nyateƒe ƒe ɖeɖefia ɖea mía ɖokui fiaa amewo katã ƒe dzitsinya le Mawu ƒe ŋku me.” Kristotɔ amesiaminawo, amesiwo nye “nubabla yeye ƒe subɔlawo” ŋu koŋue Paulo nɔ nu ƒom tsoe. (Korintotɔwo II, 3:6) Gake woƒe subɔsubɔdɔa ɖea vi na ame gbogbo aɖewo siwo mele xexlẽ me o, siwo si agbe mavɔ nɔnɔ le anyigba dzi ƒe mɔkpɔkpɔ va su la. Subɔsubɔdɔ si ƒuƒoƒo evea siaa wɔna bia be woaɖe Yehowa ƒe ŋutikɔkɔe afia, menye le nusi wofiana me ko o, ke le alesi wonɔa agbee hã gome. Agbanɔamedzi kple mɔnukpɔkpɔ siaa wònye na mí be míaɖe Mawu Dziƒoʋĩtɔ la ƒe ŋutikɔkɔe afia!\n5. Nuka ƒe kpeɖodzie gbɔgbɔmedzidzedze si kpɔm míele la nye?\n5 Abe alesi Yesu gblɔe ɖi ene la, wole gbeƒã ɖem Mawufiaɖuƒea ƒe ŋutikɔkɔe nyanyuia le anyigba katã dzi. (Mateo 24:14) Amewo tso dukɔwo, towo, ameƒomeviwo, kple gbegbɔgblɔwo katã me xɔ nyanyuia hetrɔ woƒe agbenɔnɔ wòwɔ ɖeka kple Mawu ƒe lɔlɔ̃nu faa. (Romatɔwo 12:2; Nyaɖeɖefia 7:9) Abe Kristotɔ gbãtɔwo ene la, womate ŋu adzudzɔ nuƒoƒo le nusiwo wokpɔ kple nusiwo wose la ŋu o. (Dɔwɔwɔwo 4:20) Ame miliɔn ade kple edzivɔ, si nye agbɔsɔsɔ gbogbotɔ kekeake le amegbetɔ ƒe ŋutinya me, ye le Mawu ƒe ŋutikɔkɔe ɖem fia egbea. Èle wo domea? Dzidzedze si kpɔm Mawu ƒe amewo le le gbɔgbɔ me la nye kpeɖodzi be Yehowa le wo yram hele wo ta kpɔm. Kpeɖodzi bubu si gali be Yehowa ƒe gbɔgbɔ le mía dzi lae nye alesi wotsi tre ɖe mía ŋu ŋusẽtɔe. Azɔ mina míakpɔ nusitae wòle alea ɖo ɖa.\nWomamia Nu na Mawu ƒe Amewo O\n6. Nukatae xɔse kple dzideƒo hiã hafi míate ŋu anɔ Yehowa ƒe akpa dzi?\n6 Tsɔe be woyɔ wò be nàva ɖi ɖase tso hlɔ̃dola makpɔnublanui aɖe ŋu le ʋɔnu. Ènyae be habɔbɔ sẽŋu aɖe le hlɔ̃dolaa si eye be ato mɔ sia mɔ dzi be yeaxe mɔ na wò be nàgaɖe ye gɔme o. Abia dzideƒo kple dziɖuɖumegãwo ƒe kaka ɖe edzi na wò be yewoakpɔ tawò hafi nàlɔ̃ ava ɖi ɖase le hlɔ̃dola sia tɔgbe ŋu. Nɔnɔme ma tɔgbe ke mee míele. To ɖase ɖiɖi le Yehowa kple eƒe tameɖoɖowo ŋu dzi la, míele tsitre tsim ɖe Satana Abosam ŋu, hele nu klom le eŋu be enye amewula kple aʋatsokala si le xexeame katã blem. (Yohanes 8:44; Nyaɖeɖefia 12:9) Be nànɔ Yehowa ƒe akpa dzi ahatsi tre ɖe Abosam ŋu bia xɔse kple dzideƒo.\n7. Ŋusẽ ka gbegbee le Satana si, eye nukae wòdzena agbagba be yeawɔ?\n7 Le nyateƒe me la, Yehowae nye Nuwokatãtaƒola. Eƒe ŋusẽ ƒo Satana tɔ ta sasasã. Míate ŋu aka ɖe edzi be menye ɖeko Yehowa ate ŋu akpɔ mía ta ne míesubɔnɛ nuteƒewɔwɔtɔe o, ke be edi vevie be yeawɔe hã. (Kronika II, 16:9) Ke hã, Satanae nye gbɔgbɔ vɔ̃wo kple ameƒomea ƒe xexe sia si te ɖa tso Mawu ŋu la siaa ƒe dziɖula. (Mateo 12:24, 26; Yohanes 14:30) Esi wonya Satana ɖo ɖe anyigba ƒe nutowo me eye “dzi le ekum ŋutɔ” ta la, etsia tre ɖe Yehowa subɔlawo ŋu kaɖikaɖi eye wòzãna xexeame si dzi wòkpɔ ŋusẽ ɖo la tsɔna dzea agbagba be yeamia nu na amesiwo le gbeƒã ɖem nyanyuia. (Nyaɖeɖefia 12:7-9, 12, 17) Aleke wòwɔa esiae? Mɔ etɔ̃ ya teti le esi.\n8, 9. Aleke Satana zãna lɔlɔ̃ si mesɔ o lae, eye nukatae wòle be míatia amesiwo míade ha kplii la le nunya me?\n8 Mɔ gbãtɔ si ŋu Satana dina be yeatrɔ míaƒe susu ɖoe nye agbemenuwo. Le ŋkeke mamlɛ siawo me la, amewo nye galɔ̃lawo, ɖokuilɔ̃lawo, kple viviseselɔ̃lawo. Womenye Mawu lɔ̃lawo ya o. (Timoteo II, 3:1-4) Esi ame akpa gãtɔ tsi dzi ɖe gbesiagbegbenɔnɔ ŋu ta la, ‘wometsɔa ɖeke le’ nyanyui si míetsɔna yina na wo la me o. Womedi kura be yewoasrɔ̃ Biblia me nyateƒea o. (Mateo 24:37-39) Nɔnɔme sia ate ŋu ava nɔ míawo hã mía si, si awɔe be míagava tsɔ ɖeke le gbɔgbɔmenuwo me o. Ne míeɖe mɔ le mía ɖokui ŋu va zu ŋutilãmenuwo kple agbemevivisesewo lɔ̃lawo la, ekema míaƒe lɔlɔ̃ na Mawu nu afa.—Mateo 24:12.\n9 Le susu sia ta la, Kristotɔwo tiana amesiwo woade ha kplii la nunyatɔe. Fia Salomo ŋlɔ be: “Ne èzɔ kple nunyalawo la, àdze nunya; ke ne ède ha kple bometsilawo la, àzu ame gbegblẽ.” (Lododowo 13:20) Mina ‘míazɔ’ kple amesiwo ɖea Mawu ƒe ŋutikɔkɔe fiana. Esia wɔwɔ vivina lo! Ne míeva ƒo ƒu ɖekae kple míaƒe gbɔgbɔ me nɔviŋutsuwo kple nɔvinyɔnuwo le kpekpeawo me kple le ɣeyiɣi bubuwo dzi la, míekpɔa dzideƒo tsoa woƒe lɔlɔ̃, woƒe xɔse, woƒe dzidzɔ, kple woƒe nunya me. Hadede nyui siawo doa ŋusẽ míaƒe tameɖoɖo kplikpaa be míado dzi le subɔsubɔdɔa me.\n10. Mɔ kawo dzie Satana tona ɖua fewu le amesiwo ɖea Mawu ƒe ŋutikɔkɔe fiana ŋu?\n10 Mɔ evelia si dzi Satana dzea agbagba tona be yeatɔ te Kristotɔwo be woagaɖe Mawu ƒe ŋutikɔkɔe afia o lae nye fewuɖuɖu. Mele be eƒe ayemɔ sia nawɔ nuku na mí o. Esi Yesu Kristo nɔ eƒe subɔsubɔdɔa wɔm le anyigba dzi la, woɖu fewu le eŋu—wokoe, woɖi gbɔe, wodo vloe, wowɔ nu ɖe eŋu amemabumabutɔe, eye woɖe ta ɖe eŋu kura gɔ̃ hã. (Marko 5:40; Luka 16:14; 18:32) Woɖu fewu le Kristotɔ gbãtɔwo hã ŋu. (Dɔwɔwɔwo 2:13; 17:32) Yehowa subɔla siwo li egbea hã doa go nusia tɔgbe. Apostolo Petro gblɔ be woayɔ wo le mɔ aɖe nu be “aʋatsonyagblɔɖilawo.” Petro gblɔe ɖi be: “Le ŋkeke mamlɛawo dzi la fewuɖulawo lava kple fewuɖuɖu, amesiwo zɔna le woawo ŋutɔwo ƒe nudzodzrowo nu, eye woagblɔ bena: Afika eƒe vava la ƒe ŋugbedodo la le? Elabena . . . nuwo katã nɔ anyi nenema tso nuwɔwɔ ƒe gɔmedzedze la me.” (Petro II, 3:3, 4) Wokoa Mawu ƒe amewo be womele naneke nyam o. Wobua Biblia ƒe agbenyuinɔnɔ ƒe dzidzenuwo be wonye tsigãdzinu. Ame geɖewo bua gbedasi si míele gbeƒã ɖemee la be enye bometsinya. (Korintotɔwo I, 1:18, 19) Esi míenye Kristotɔwo ta la, ɖewohĩ woaɖu fewu le mía ŋu le suku, le dɔme, eye ɣeaɖewoɣi hã, le ƒomea me kura gɔ̃ hã. Dzi meɖena le mía ƒo o, ke boŋ míeyia edzi ɖea Mawu ƒe ŋutikɔkɔe fiana to míaƒe gbeƒãɖeɖedɔa wɔwɔ me, elabena míenyae abe Yesu ene be Mawu ƒe Nya la nye nyateƒe.—Yohanes 17:17.\n11. Aleke Satana zãna yometiti be yeatsɔ amia nu na Kristotɔwoe?\n11 Mɔ etɔ̃lia si Abosam zãna be yeatsɔ amia nu na míe nye tsitretsiɖeŋu alo yometiti. Yesu gblɔ na eyomedzelawo be: “Woade mi asi na fukpekpe, eye woawu mi, eye dukɔwo katã woalé fu mi le nye ŋkɔ ŋuti.” (Mateo 24:9) Nyateƒee, esi míenye Yehowa Ðasefowo ta la, míedoa go yometiti sesẽwo le anyigbaa ƒe teƒe geɖe. Míenyae be Yehowa gblɔe ɖi ɣeyiɣi didi aɖe do ŋgɔ be fuléle anɔ amesiwo le Mawu subɔm kple amesiwo le Satana Abosam subɔm dome. (Mose I, 3:15) Míenyae hã be ne míelé nuteƒewɔwɔ me ɖe asi le dodokpɔwo me la, ekema míele ɖase ɖim be Yehowa dze anye xexeame katã ƒe Dziɖulagã. Nusia nyanya ate ŋu ado ŋusẽ mí le nɔnɔme sesẽtɔwo kekeake gɔ̃ hã me. Yometiti aɖeke mamia nu na mí gbeɖe o, ne míeɖoe kplikpaa be míaɖe Mawu ƒe ŋutikɔkɔe afia ko.\n12. Nukatae wòle be míakpɔ dzidzɔ ne míewɔ nuteƒe le Satana ƒe tsitretsiɖeŋu te?\n12 Ðe nètsia tre ɖe xexeame ƒe ameflunuwo ŋu hewɔa nuteƒe le fewuɖuɖu kple tsitretsiɖeŋu tea? Ekema susu li si ta nàkpɔ dzidzɔ ɖo. Yesu ka ɖe edzi na amesiwo adze eyome la be: “Woayra mi, ne woadzu mi, eye woati mia yome, eye woaka aʋatso agblɔ nya vɔ̃ bubu ƒomeviwo katã ɖe mia ŋuti le tanye. Dzi nadzɔ mi, eye mitso aseye; elabena miaƒe fetu sɔ gbɔ le dziƒo; elabena nenema ke woti nyagblɔɖila, siwo dze mia ŋgɔ la yomee.” (Mateo 5:11, 12) Wò dzidodo nyea kpeɖodzi be Yehowa ƒe gbɔgbɔ kɔkɔe sẽŋua le dziwò, be edoa ŋusẽ wò be nàɖe eƒe ŋutikɔkɔe afia.—Korintotɔwo II, 12:9.\nYehowae Kpena Ðe Mía Ŋu Míedoa Dzi\n13. Susu vevi ka tae míedoa dzi le Kristotɔwo ƒe subɔsubɔdɔa me ɖo?\n13 Susu vevi aɖe si ta míedoa dzi le subɔsubɔdɔa mee nye be míelɔ̃ Yehowa eye edzɔa dzi na mí be míaɖe eƒe ŋutikɔkɔe afia. Zi geɖe la, amegbetɔwo srɔ̃a amesiwo wolɔ̃, siwo ŋu wodea bubui la ƒe nɔnɔme, evɔ Yehowa Mawue nye ame vevitɔ kekeake si dze be míasrɔ̃. Le lɔlɔ̃ gã si le esi ta la, edɔ Via ɖo ɖe anyigba dzi be wòaɖi ɖase le nyateƒea ŋu ahaɖe ameƒomea me tɔ toɖolawo. (Yohanes 3:16; 18:37) Abe Mawu ene la, míawo hã míedi be ameƒomevi ɖesiaɖe natrɔ dzime ahakpɔ xɔxɔ; ema tae míeɖea gbeƒã na wo ɖo. (Petro II, 3:9) Didi si le mía me, kple tame si míeɖo kplikpaa be míasrɔ̃ Mawu, ʋãna mí míeyia edzi ɖea Mawu ƒe ŋutikɔkɔe fiana le míaƒe subɔsubɔdɔa me.\n14. Aleke Yehowa doa ŋusẽ mí be míado dzi le subɔsubɔdɔa me?\n14 Ke hã, Yehowa koŋue nana ŋusẽ mí míedoa dzi le Kristotɔwo ƒe subɔsubɔdɔa me. Etoa eƒe gbɔgbɔa, eƒe habɔbɔa, kple eƒe Nya, Biblia, dzi léa mí ɖe te hedoa ŋusẽ mí. Yehowa ‘nana dzidodo’ ƒe ŋutete amesiwo lɔ̃ faa be yewoaɖe eƒe ŋutikɔkɔe afia. Eɖoa míaƒe gbedodoɖawo ŋu eye wònana nunya mí be míatsɔ anɔ te ɖe dodokpɔwo nu. (Romatɔwo 15:5; Yakobo 1:5) Gawu la, Yehowa meɖea mɔ wodoa mí kpɔna wu alesi míate ŋui o. Ne míeɖo ŋu ɖe Yehowa ŋu la, akpe ɖe mía ŋu míado le eme ale be míayi edzi anɔ eƒe ŋutikɔkɔe ɖem fia.—Korintotɔwo I, 10:13.\n15. Nukae kpena ɖe mía ŋu míedoa dzi?\n15 Míaƒe dzidodo le subɔsubɔdɔa me nyea kpeɖodzi be Mawu ƒe gbɔgbɔa le mía dzi. Na míawɔ eƒe kpɔɖeŋu: Tsɔe be ame aɖe bia tso asiwò be nàma abolo aɖe tso ʋɔtru nu yi ʋɔtru nu femaxee. Wogblɔ na wò be wò ŋutɔe axe wò gazazãwo ŋu fewo eye be nàtsɔ wò ŋutɔ wò ɣeyiɣi awɔe. Tsɔ kpe ɖe eŋu la, èva kpɔe be ame ʋɛ aɖewo koe le yeƒe aboloa dim ŋutɔŋutɔ; ame aɖewo atsi tre ɖe agbagba si dzem nèle be yeamae ŋu kura gɔ̃ hã. Èsusu be àyi edzi anɔ dɔ ma wɔm tso ɣleti yi ɣleti kple tso ƒe yi ƒea? Ðewohĩ màyi edzi o. Gake anye be èle wò ŋutɔ wò ɣeyiɣi zãm le agbagba dzem le nyanyuia gbɔgblɔ me ƒe aɖewo, ɖewohĩ ƒe gbogbo aɖewo kura gɔ̃ hãe nye esia. Nukatae? Ðe menye esi nèlɔ̃ Yehowa eye esi wònye eto eƒe gbɔgbɔa dzi yrana agbagba siwo dzem nèle be nàdo dzi tae oa? Eya tututu tae!\nDɔ aɖe si Dzi Woaɖo Ŋkui\n16. Nukae míaƒe dzidodo le subɔsubɔdɔa me ate ŋu ahe vɛ na mía kple amesiwo ɖoa to mí la siaa?\n16 Nunana si ɖeke mesɔ kpli o ye nubabla yeye ƒe subɔsubɔdɔa nye. (Korintotɔwo II, 4:7) Nenema kee Kristotɔwo ƒe subɔsubɔdɔ si wɔm alẽ bubuawo le le xexeame godoo la nye kesinɔnu aɖe. Ne èyi edzi do dzi le wò subɔsubɔdɔa me la, ekema abe alesi Paulo ŋlɔe ɖo ɖe Timoteo ene la, “àxɔ ɖokuiwò kple amesiwo ɖoa to wò la, ɖe agbe.” (Timoteo I, 4:16) Bu nusi nu ma fia ŋu kpɔ. Nyanyui si nèle gbeƒã ɖemee la na mɔnukpɔkpɔ ame bubuwo be woakpɔ agbe mavɔ. Xɔlɔ̃wɔwɔ kplikplikpli aɖe ate ŋu ava nɔ amesiwo ŋu nèkpe ɖo le gbɔgbɔ me la dome. Wò ya bu alesi gbegbe dzi adzɔ wòe be nànɔ agbe tegbee le Paradiso me kple amesiwo ŋu nèkpe ɖo wova srɔ̃ nu tso Mawu ŋui la ŋu kpɔ! Kakaɖedzitɔe la, womaŋlɔ agbagba siwo nèdze kpe ɖe wo ŋu la be gbeɖe o. Nya sia ana ame ƒe dzi nadze eme lo!\n17. Nukatae ɣeyiɣi si me míele la le etɔxɛ le amegbetɔ ƒe ŋutinya me?\n17 Amegbetɔ ƒe ŋutinya ƒe ɣeyiɣi tɔxɛ aɖe mee nèle fifia. Womagaɖe gbeƒã nyanyuia le xexe si ɖe eɖokui ɖa tso Mawu ŋu me akpɔ gbeɖegbeɖe o. Xexe ma tɔgbe mee Noa nɔ, eye ekpɔ eteƒe enu va yi. Dzi anya dzɔe ŋutɔ be yewɔ Mawu ƒe lɔlɔ̃nu nuteƒewɔwɔtɔe hekpa aɖakaʋu, si na eya kple eƒe ƒomea tsi agbe! (Hebritɔwo 11:7) Wò hã àte ŋu akpɔ dzidzɔ sia tɔgbe. Wò ya bu alesi nàse le ɖokuiwò me ne èva ɖo xexe yeyea me hetrɔ kpɔ dɔ siwo nèwɔ le ŋkeke mamlɛ siawo me ɖa, hekpɔe be yewɔ yeƒe ŋutete ɖesiaɖe tsɔ do Fiaɖuƒea ƒe nuwo ɖe ŋgɔe, ŋu kpɔ.\n18. Kakaɖedzi kple dzideƒo kae Yehowa nana esubɔlawo?\n18 Ekema mina míayi edzi aɖe Mawu ƒe ŋutikɔkɔe afia. Esia wɔwɔ anye nane si dzi míaɖo ŋkui tegbee. Yehowa hã ɖoa ŋku míaƒe dɔwɔwɔwo dzi. Biblia de dzi ƒo na mí be: “Mawu menye madzɔmadzɔtɔ be, wòaŋlɔ miaƒe dɔwɔwɔ kple lɔlɔ̃, si mieɖe fia le eƒe ŋkɔ ta, le esime miesubɔ ame kɔkɔewo, eye miegale edzi le wo subɔm la be o. Ke míele didim vevie bena, mia dome amesiame naɖe veviedodo ma ke afia le mɔkpɔkpɔ ƒe kakaɖedzi blibo vaseɖe nuwuwu la ŋuti, bene miagazu kuviatɔwo o; ke boŋ mizu amesiwo toa xɔse kple dzigbɔgbɔ blewu me nyia ŋugbedodowo ƒe dome la, srɔ̃lawo.”—Hebritɔwo 6:10-12.\n• Aleke Kristotɔwo ɖea Mawu ƒe ŋutikɔkɔe fianae?\n• Ayemɔ kawoe Satana zãna tsɔ dzea agbagba be yeamia nu na Mawu ƒe amewo?\n• Kpeɖodzi kae li be Mawu ƒe gbɔgbɔa le mía dzi?\nMose ƒe mo nɔ keklẽm\nMíeɖea Mawu ƒe ŋutikɔkɔe fiana le míaƒe subɔsubɔdɔa me\nƉoe Ɖe Amewo Ɖoe Ɖe Amewo Àɖe Mawu Ƒe Ŋutikɔkɔe Afiaa?\nw05 8/15 axa 14-18\nNusi Ku Gblẽna le Ame Ŋu\n“Wotsrɔ̃ Ku Gbidigbidi”\nLe Galilea-ƒua Dzi\nFia ƒe Biblia—Agbalẽsɔsrɔ̃ me Dɔwɔnu Ðedzesi Aɖee\nKristotɔwo Ðea Yehowa Ƒe Ŋutikɔkɔe Fiana\nLɔlɔ̃ Ƒe Se Si Le Dziwo Me\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA August 15, 2005\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA August 15, 2005\nGBETAKPƆXƆ—TATA SI MÍESRƆ̃NA August 15, 2005